Falsafah Animasi Legend Of Korra

Animasi ini aku sudah lama tonton. Setakat ini, aku dapati ramai yang kata Legend of Aang lebih menarik berbanding sekuelnya. Tak apa, penilaian masing-masing. Mahu tahu cerita ini macam mana, tontonlah sendiri. Aku mahu ketengahkan perkara menarik dalam animasi ini.

1. Amon dan Sosialism

Pada siri pertama animasi ini, Korra berhadapan dengan antagonis bernama Amon bersama gerakannya, ‘Anti-Bending Revolution’. Ahli-ahli gerakan ini dikenali sebagai ‘Equalist’ yang memperjuangkan kesama-rataan dalam kerangka sosial.

Dalam dunia Avatar yang moden, dominasi golongan bender menyebabkan berlakunya penindasan ke atas golongan non-bender. Malah, negara Republik pertama di dunia itu diperintah oleh oligarki yang terdiri daripada perwakilan empat orang raja dari empat negara besar.

Misi ‘Anti-Bending Revolution’ adalah untuk menghentikan dominasi golongan Bender, dan cara Amon adalah untuk menjadikan semua Bender menjadi non-Bender dengan mematikan kemahiran bending.

Aku kaitkan ini dengan Karl Max ketika beliau menjadi ahli parti Komunis yang membawa idea sosialism untuk menentang golongan ‘bangsawan’ yang menindas dan memastikan golongan pekerja mendapat hak dalam kerangka sosial. Marx juga turut menentang kapitalism yang menindas golongan pekerja dari sudut ekonomi.

Mungkin agak berbeza dalam dunia Avatar, selalunya golongan bender adalah golongan yang paling mudah mendapat pekerjaan kerana keperluan bending mereka. Jadi, golongan non-bender bukan sahaja tertindas dalam hal pengawalan produksi, malah dalam menghasilkannya juga.

Yang menariknya, selepas kejatuhan Amon, pengaruhnya telah mengubah dasar politik. Sistem oligarki diruntuhkan dan demokrasi dibangunkan. Presiden pertama dilantik, dan presiden itu adalah seorang non-bender.

“The era of bending is over! A new era of equality has begun!” – Amon

2. Unalaq dan Fundamentalism.

Dalam siri kedua animasi ini, Korra berhadapan dengan Unalaq. Sebenarnya, aku tak nampak idea yang dibawa oleh Unalaq melainkan dorongan untuk menyatukan dunia roh dan dunia manusia.

Tak dapat dipastikan apakah agama-agama yang dianuti dalam dunia itu, melainkan sebahagian mereka ‘beriman’ dengan kewujudan spirit. Aku kaitkan idea Unalaq dengan Fundamentalism kerana dia mencemuh Kabilah Air Selatan yang telah meninggalkan amalan tradisi keagamaan mereka yang menyebabkan masyarakatnya diserang oleh hidupan roh yang jahat. Yang menunjukkan dia pemegang suatu tradisi keagamaan yang kuat.

Dia juga merasakan avatar tidak pernah membawa keseimbangan pada dunia kerana memisahkan dunia manusia dan dunia roh, sedangkan keduanya harus bersatu. Setelah kejatuhan Unalaq, ideanya mempengaruhi avatar untuk menyatukan kehidupan manusia dan kehidupan roh.

“You think what Avatar Wan did was good? Driving almost all the spirits from this world? The Avatar hasn’t brought balance, only chaos. You call yourself the bridge between the two worlds, but there shouldn’t be a bridge; we should live together as one.” – Unalaq

3. Zaheer dan Anarchism

Dalam siri ketiga pula, Korra berhadapan dengan Zaheer. Zaheer membawa idea anarkism. Bagi dia ‘chaos bring order’. Dia tidak percaya dengan sistem kenegaraan yang memerintah masyarakat. Bagi Zaheer, diri manusia adalah hak manusia sendiri, tiada undang-undang dan badan politik yang dapat mencegah hal itu. Idea Zaheer selari dengan idea anarki berkenaan politik yang menyatakan bahawa badan politik adalah sebuah penindasan ke atas manusia.
.

Dalam cerita ini, Zaheer telah membunuh permaisuri kerajaan Bumi untuk merealisasikan ideanya, lalu timbulnya huru-hara di kerajaan tersebut. Sebenarnya, kalau semua manusia seperti Zaheer, dunia dapat aman, sesuai dengan pegangannya sendiri, kerana Zaheer pengikut budaya nomad dari Kabilah Udara yang tidak gemar dengan keganasan dan sering duduk bertapa mencari kebijaksanaan.

Mungkin Zaheer sepatutnya mengembangkan budaya itu dulu sebelum disebarkan idea anarkism. Tambahan lagi, kerajaan Bumi mudah dijatuhkan kerana ramai rakyat tidak gemar dengan pemerintahan permaisuri itu. Tekanan daripada pemerintah, membuatkan sebahagian daripada rakyat berpendapat seeloknya pemerintah itu tiada.

Zaheer tergolong dalam salah satu tradisi aliran anarkism, iaitu individualis anarkism yang lebih penentangan terhadap sistem negara yang memerintah manusia.

“The idea of having nations and governments is as foolish as keeping the human and spirit realms separate. You’ve had to deal with a moronic president and a tyrannical queen. Don’t you think the world would be better off if leaders like them were eliminated?” – Zaheer

4. Kuvira dan Fascism

Dalam siri terakhir, Korra berhadapan dengan Kuvira. Pada masa kecilnya Kuvira ditinggalkan oleh ibu bapanya, dan dibesarkan di bawah kasihan keluarga Beifong. Ketika berlakunya huru-hara yang ditimbulkan oleh Zaheer, Kuvira adalah individu yang menenangkan keadaan tersebut dan membuatkan menjadi seorang fascist.

Fascism adalah idea keamanan dapat dicapai melalui penyerahan (submission). Sebenarnya, aku cuba kaitkan Kuvira dengan Superman dari komik Injustice Gods Among Us. Kedua-dua watak ini menjadi pemerintah yang menjadikan ketakutan rakyat sebagai piawaian untuk menjaga keamanan..

Perkembangan watak sebegitu berlaku kerana mereka paranoid terhadap apa yang berlaku pada diri mereka pada masa silam. Kuvira ditinggalkan oleh ibu bapanya dan Superman kematian isteri dan anaknya. Mereka tak mahu hal ini berlaku pada orang lain, sehinggakan sekecil-kecil punca mahu mereka hapuskan sehingga menimbulkan ketakutan pada orang lain.

Cara pemerintahan Kuvira telah disebut dalam karya falsafah politik ‘The Prince’ sendiri yang dikarang oleh Niccolo Machiavelli, iaitu menjadikan ketakutan rakyat untuk menjaga keamanan dan kestabila.

“I was cast aside by my own parents like I meant nothing to them! How could I just stand by and watch the same thing happen to my nation when it needed someone to guide it?” – Kuvira

Aku rasa animasi ini perkembangan watak antagonis adalah lebih baik daripda protagonis. Korra hanya menghadapi konflik pencarian dirinya sendiri. Nothing to brag, maybe?


Galileo Galilei: Saintis Yang Sanggup Berdebat Dengan Paderi Kerana Berbeza Pandangan

Sebelum manusia meneroka angkasa lepas, sistem geosentrik iaitu Bumi ialah pusat alam semesta adalah sistem yang dipercayai oleh ahli falsafah Yunani, termasuklah para paderi gereja kerana sistem ini selari dengan wahyu dalam kitab Bible.

Tapi berbeza dengan ahli astronomi dari Itali ini, sistem heliosentrik iaitu matahari ialah pusat alam semesta adalah sistem yang sebenar dan harus dipercayai, sehingga paderi melabel beliau sebagai pelaku bida’ah!

Siapakah ahli astronomi yang melawan para paderi ini? Beliau itu ialah Galileo Galilei, saintis yang menjadi bapa kepada sains astronomi moden. Kisahnya bermula pada tahun 1613, di mana anak murid Galileo, Benedetto Castelli dijemput makan oleh pembesar keluarga Medicci bersama para ahli akademik lain.

Masa tengah makan, para ahli akademik ni mula buka gossip kepada pembesar yang model alam Coppernicus (heliosentrism) bercanggah dengan wahyu. Castelli pun membalas pandangan dengan memberitahu bahawa persoalan saintifik harus dijawab dengan perlaksanaan kajian (emperikal). Wahyu pula terbuka kepada tafsiran. Kalau terdapat fakta saintifik yang bercanggah dengan wahyu, maka tafsiran manusia terhadap wahyu itu adalah salah.

Grand Duchess Christina tak puas hati dengan jawapan Castelli. Jadi, Castelli tulis surat pada Galileo untuk meminta bantuan bagaimana nak selesaikan situasi sebegitu. Galileo pada mulanya tak nak masuk campur sebab tak nak berkontoversi dengan para pembesar. Tapi demi tegakkan ilmu, Galileo membantu Castelli dengan menulis surat penerangan bahawa sistem heliosentrik adalah sistem yang sebenar, kepada Grand Duchess itu.

Tapi, tidak cukup dengan surat penerangan, debat demi debat antara Galileo dengan pihak gereja berterusan tanpa henti kerana Galileo masih mempertahankan sistem heliosentrik dan pihak gereja masih degil dengan kepercayaan geosentrik.

Yang buat pihak gereja bengang ialah kenyataan Galileo bahawa tafsiran ahli matematik lagi selari dengan wahyu. Bagi pihak gereja, ahli matematik adalah pengikut syaitan kerana tafsiran mereka terhadap kitab Bible bercanggah dengan tafsiran paderi.

Pada akhirnya, Galileo dipaksa menghadap Gereja Vatikan di Rom untuk proses Pasitan (Inquisition). Inquisition ini semacam seksaan yang dikenakan ke atas seseorang supaya kembali semula ke ajaran Kristian Katolik. Sampai di sana, Galileo dipaksa untuk tidak berpegang, mempertahankan dan mengajar tentang heliosentrism dengan apa cara sekalipun.

Dengan keadaan tubuh Galileo yang sakit, umurnya yang tua dan perasaan takut, Galileo terpaksa membuat pengakuan supaya meninggalkan heliosentrism di hadapan perhimpunan para paderi. Malah, Galileo mengutuk heliosentrism. Kemudian, Galileo dipenjarakan di rumahnya sendiri seumur hidupnya. Karyanya diharamkan. Akhirnya, Galileo meninggal dunia.

Sekarang, pengorbanan Galileo berbaloi kerana akhirnya sistem heliosentrik diikuti. Saintis pun telah merungkai persoalan-persoalan di langit dengan membawa manusia ke angkasa lepas!


Kitab Kematian – Book Of The Dεαd Tamadun Mesir Purba

Kalau tengok dalam filem The Mummy dan The Mummy Returns, ada satu kitab yang menarik perhatian. Evelyn Carnahan akan membaca kitab ini dan menyebabkan Imhotep bangkit semula daripada penjαrα αjαlnyα.

Semua mesti ingat nama buku tersebut: The Book of the Deαd, yang mengembalikan roh pada tubuh badan. Itulah mitos dalam agama Mesir Purba, bahawasanya kuasa Dewa Osiris boleh ditandingi dengan bait-bait ayat suci kitab. Namun seberapa ramai yang tahu… bahawa Kitab Mαµt sebenarnya wujud.

Bukan secara kiasan. Bukan secara fiksyen. Kitab Mαµt memang wujud. Kupas dalam lembaran sejarah. Kitab Mαµt menjadi amalan utama Mesir Purba bermula 1550 S.M. Ia kekal mewarnai norma kehidupan tamadun ini sampai kejatuhannya sekitar 50 S.M.

Pada masa ini, Mesir Purba diserap peradaban agung lain. Agama asing mengambil alih hati nurani rakyat Mesir. Dan akhirnya Kitab Mαµt menjadi buku purbakala.

Ada sebab kenapa Kitab Mαµt hilang daripada ingatan Mesir Purba. Pertama sekali, ia bukan senaskhah kitab seperti al-Qur’an atau Bibel (Bunson, 2014). Sebaliknya, Kitab Mαµt adalah sebuah catatan berkoleksi yang meriwayatkan selok-belok agama Mesir Purba.

Ramai biarawan Mesir memberi sumbangan pada kitab ini. Cuma seperti yang diceritakan, ia bukan satu kitab tunggal. Jadi orang ramai tidak mampu beramal padanya, barangkali dibiar dalam simpanan agamawan yang dijulang tinggi oleh masyarakat setempat.

Apabila Tamadun Mesir Purba jatuh, tiada siapa peduli pasal Kitab Mαµt. Seolah-olah dihalau jauh ke sudut gelap, untuk dilupakan dunia. Begitu lama lembaran kitab ini disimpan sampai habis berdebu.

Saban tahun, nilai keagamaannya pun hilang. Dan dunia melihatnya sebagai artifak sejarah. Sejak Zaman Pertengahan lagi, orang ramai tahu tentang kewujudan Kitab Mαµt. Mesti ada yang mengembara jauh semata-mata untuk cari helaian kertas Kitab Mαµt, walaupun kandungannya tidak dapat difahami.

Pada tahun 1842, seorang pakar arkeologi bernama Karl Richard Lepsius menerbitkan terjemahan sebuah manuskrip Kitab Mαµt daripada zaman Kerajaan Ptolemaic.

Dalam banyak-banyak judul, Lepsius pergi pilih das Todtenbuch yang bermaksud “Book of the Deαd”. Elok sangat. Sejak hari itu, nama ini tidak lekang daripada ingatan orang ramai… hingga hari ini nampaknya.

Setelah Sekian Lama Berjauhan

Zaman sekarang memang banyak kitab suci. Contohnya al-Quran dan Bibel. Kedua-dua kitab ini berfungsi secara tunggal. Malah al-Qur’an mempunyai surah dan juzuk yang saling melengkapi. Jadi al-Qur’an tidak wajar dibandingkan dengan Kitab Mαµt.

Kerana ada perbezaan dari segi amalan keagamaan dan pemahaman. Kitab Mαµt mempunyai ayat-ayat yang tidak berhubung. Apa yang terhenti memang berhenti. Apa yang tersambung akan bersambung. Tetapi macam mana kalau ada helaian kertas yang koyak? Maka kajian pun tidak lengkaplah.

Pihak Teece Museum of Classical Antiquities di New Zealand tidak bernasib baik. Mereka mempunyai sebuah skrol Kitab Mαµt yang bersaiz 5 x 48 sentimeter. Untuk menjaga keselamatan skrol ini, mereka menggunakan teknologi imbasan.

Hari ini skrol tersebut boleh dibaca secara atas talian, menggamit perhatian sejauh Los Angeles. Masalahnya, Los Angeles mempunyai Getty Research Institute (GRI). Mereka pun ada skrol sendiri.

Dan setelah meneliti skrol New Zealand, habis semua orang di GRI terduduk. Rupa-rupanya Skrol New Zealand dan Skrol Los Angeles berasal daripada Kitab Mαµt yang sama (Davis-Marks, 2021).

Dua cebisan yang melengkapkan antara satu sama lain. Babak yang diceritakan akhirnya lengkap. Mantera dibaca pun lengkap. Segalanya lengkap.

Tetapi New Zealand dan Los Angeles tidak boleh melepaskan hak mereka semata-mata untuk menyatukan Kitab Mαµt ini. Lalu mereka membuat keputusan yang menguntungkan semua. Mereka gabungkan kedua-dua skrol ini dengan menggunakan teknologi imbasan dan pembetulan gambar (image correction).

Hari ini, kedua-dua pihak menerbitkan dua skrol ini secara digital… membawa satu dimensi baru dalam ilmu sejarah Mesir Purba.

RUJUKAN:

Bunson, M. (2014). Encyclopedia of Ancient Egypt. Infobase Publishing. Halaman 72.

Davis-Marks, I. (2021, Julai 20). Fragments of Ancient Egyptian ‘Book of the (ditapiskan)’ Reunited After Centuries. Smithsonian Magazine.


Apa Jadi Kalau Tubuh Badan Terdedah Pada Ruangan Angkasa?

Pakaian angkasa sebenarnya nampak saja macam murah. Tetapi sebenarnya, sepasang pakaian saja boleh memiskinkan seorang jutawan. Dari dulu lagi pakaian angkasa sememangnya mahal.

Dan sekarang NASA sedang membuat rekaan baru yang lebih maju. Ikut harga sekarang, sepasang pakaian angkasa boleh mencecah AS$1 bilion (Fernholz, 2021).

Mahal tetapi serba boleh untuk melindungi tubuh badan angkasawan daripada permukaan Bulan yang suhunya sangat rambang. Jadi sebenarnya, pakaian angkasa adalah sebuah “kenderaan” kecil digunakan untuk keperluan angkasawan seperti komunikasi misalnya.

Apa akan jadi jika tubuh badan terdedah pada ruangan angkasa? Cuba tengok filem Hollywood. Asal terdedah saja, ada yang bersepai. Ada yang beku terus.

Macam biasa, Hollywood tidak boleh dijadikan sumber.

Seorang angkasawan jika terdedah memang pergi buat selamanya. Tetapi prosesnya sangat teruk dan mengambil masa beberapa minit (bukannya dalam masa beberapa saat).

Ruangan angkasa akan mengganggu cecair dalam tubuh badan yang akan mengembang. Oleh kerana tiada udara di ruangan angkasa, laluan pernafasan (hidung dan mulut) akan menjadi keras. Benda sebegini pernah berlaku dulu pada tahun 1966.

Seorang jurutera aeroangkasa bernama Jim LeBlanc sedang bantu menguji prototaip baju angkasa dalam sebuah “kamar angkasa” (bilik yang membuang udara dan tekanan mirip angkasa).

LeBlanc ikut semua piawaian dalam operasi angkasa. Tetapi paip yang menyalurkan udara dalam helmet beliau tiba-tiba tercabut. Satu benda saja beliau ingat: air liur pada lidah membuih (Kwan, 2021).

Kemudian beliau pengsan. Pembuihan air liur dipanggil ebullism, sesuatu yang boleh berlaku pada penyelam laut dalam. Bagi yang tidak tahu, penyelam boleh turun ke dasar dengan cepat. Tetapi mereka tidak boleh bergegas naik ke atas. Kerana perubahan tekanan dari tinggi ke rendah akan menjejaskan sistem peredaran dαrαh.

Simtom ebullism adalah pembuihan dalam mulut (dan mata). Malah dαrαh juga akan membuih… dan kulit pun membeηgkαk sampai akhirnya otak boleh lemαs tanpa oksigen kerana arteri tersumbat. Ini yang berlaku pada LeBlanc. Manusia boleh pengsan dalam masa 10 saat, sampai ada yang terbuang nαjis kecil dan besar (Murray, et al., 2013).

Simulasi Menggunakan Data Komputer

NASA tidak mahu berpegang pada teori semata-mata. Dan mereka takkan boleh menguji secara praktikal. Memang gilalah terbang seorang manusia semata-mata untuk kena buang ke ruangan angkasa. Jadi mereka mengumpul semua data biologi yang ada berdasarkan kajian sedia ada. Dengan data yang ada, mereka membuat simulasi seolah-olah berlaku secara realiti.

Dapatan mereka sangat menakutkan sebenarnya. Ruangan angkasa akan memaksa udara keluar daripada paru-paru (walaupun tanpa hembusan). Angkasawan yang terdedah akan sesak nafas selama beberapa minit, mengharungi detik cemαs kerana gas dan air dalam badan akan keluar sekali.

Memang menakutkan. Seolah-olah kena sedut hidup-hidup tanpa sebarang jalan keluar. Andainya terjadi, angkasawan ada 15 saat sahaja sebelum simtom ebullism menjadi teruk. Masa yang sangat singkat untuk menyelesaikan suatu masalah… sesiapa saja akan panik jika berdepan dengan situasi sebegini.

Sebab itulah pihak NASA sanggup berbelanja sampai AS$1 bilion semata-mata untuk buat pakaian angkasa. Benda ini tidak boleh berlaku. Kalau apa-apa jadi di ruangan angkasa, misi berkenaan tentu sekali akan gagal. Kemudian NASA yang berada di Bumi perlu menjawab macam-macam soalan dan disiasat habis-habisan.

RUJUKAN:

Fernholz, T. (2021, Ogos 12). A $1 billion space suit is holding up NASA’s 2024 moon landing. Quartz.

Kwan, J. (2021, November 14). What would happen to the human body in the vacuum of space? Live Science.

Murray, D.H., et al. (2013). Pathophysiology, prevention and treatment of ebullism. Aviat Space Environ Med. 84 (2): 89-96.


Sufi: Dari Benci Kepada Cinta

Tasawuf dan ahli sufi sering mendapat kecaman negatif daripada sesetengah orang. Korang tahu tak, pernah ada sorang ulama yang tak suka sufi, tetapi berubah kepada mengaguminya dalam satu majlis ilmu.

Syeikh Izzuddin bin Abdussalam digelar Sultanul Ulama kerana keilmuannya. Pada awalnya, di tak bersetuju dengan kaum sufi sambil melaungkan: “Adakah bagi kita aturan lain kecuali al-Quran dan as-Sunnah?”

Bagaimanapun, pertemuannya dengan Syeikh Abul Hasan asy-Syazili telah mengubah segala-galanya.

Pada suatu hari, Syeikh Izzuddin bin Abdussalam, Syeikh Makinuddin Asmar dan Syeikh Taqiyuddin bin Daqiq al-‘Id serta tokokh tasawuf lain duduk berbahas dalam sebuah majliz muzakarah. Hadirin yang datang ada membaca kitab Risalah Qusyairiah karangan Imam al-Qusyairi. Mereka berbual sesama sendiri tentang isi kitab yang amat berat itu.

Tiba-tiba, Syeikh Abul Hasan asy-Syazili masuk ke majlis.

Orang ramai berkata kepadanya: “Kami nak dengar engkau terangkan tentang isi kitab ni (Risalah Qusyairiah).”

Abul Hasan membalas: “Bukankah kalian adalah ulama serta tokoh Islam ternama. Dan bukankah kalian juga membahaskannya?”

Orang ramai tetap memintanya memberi syarahan, “Syeikh, silakan membahasnya.”

Lantas, atas desakan orang ramai Syeikh Abul Hasan asy-Syazili pun bertahmid dan berselawat sebelum berkhutbah tentang penjelasan makna dari kitab Risalah Qusyairiah. Susunan kata dan huraian makna yang keluar dari lidah Abul Hasan mencengangkan para hadirin. Apa yang mengejutkan, Syeikh Izzuddin ikut terpana dengan khutbahnya.

Bahkan, Syeikhn Izzuddin berdiri dan menjerit ke luar:

“Marilah ke mari! Dengarkan pidato yang akan mendekatkan kalian semua kepada Allah. Mudah-mudahan Allah merahmati kamu semua!!”

Perubahan pendirian Sultanul Ulama ini daripada membenci kepada mencintai ilmu tasawuf dan ahli sufi membuktikan golongan yang sering disalahanggap ini sebenarnya di pihak yang benar. Pengajarannya, kita janganlah membenci secara melulu sebelum mengenal ahli sufi dengan lebih dekat. Tak kenal, maka tak cinta. Tak kenal, maka taaruf.


Sergei Mavrodi: “Pak Man Telo” Versi Russia

Pak Man Telo (Osman Hamzah), Bernie Madoff dan Sergei Mavrodi, apa persamaan mereka? Ketiga-tiga mereka merupakan pelopor skim cepat kaya di Malaysia, Amerika Syarikat dan Rusia.

Dalam kes Mavrodi, dia bukan sekadar mencuri wang hasil titik peluh warga Motherland. Malah, dia sanggup melakukan apa saja untuk tidak dip3nj4r4kan termasuk menjadi ahli Gosduma (dewan perwakilan rendah Rusia)!

Sebelum dikenali sebagai perencana skim Ponzi, Mavrodi diketahui banyak terlibat dalam pelbagai jenis perniagaan termasuk menjual kaset cetak rompak, membiakkan ikan akuarium dan mengimport kelengkapan pejabat.

Sesiapa yang melihat kelibatnya memakai seluar trek dan baju polo menyangka lelaki ini guru pendidikan jasmani berbanding sebagai pakar kewangan seperti didakwa.

Tetapi penampilan sebegitulah yang menyakinkan orang ramai untuk melabur dengan syarikatnya, Koperasi MMM. Nama syarikat itu diambil daripada nama Mavrodi, abangnya Vyacheslav dan kakak iparnya Olga Melnikova dan ditubuhkan pada tahun 1989. Dua figura itu hanya sekadar nama di atas kertas dengan Mavrodi yang mengawal perjalanan syarikat.

Pada awalnya, MMM hanya terlibat dalam aktiviti penjualan kelengkapan teknologi import ketika itu. Produk tersebut laris bak pisang goreng panas sekaligus mengukuhkan lagi kedudukan kewangan Mavrodi.

Sebagai sebahagian daripada kempen pengiklanan mereka, dia tampil menawarkan tiket perjalanan metro sehari secara percuma kepada orang ramai pada tahun 1991 dan membuat ucapan pra-tahun baru pada tahun 1993.

Kempen sebegini menggalakkan lebih ramai orang percaya kepada reputasi Mavrodi dan MMM. Justeru, bila syarikat mula menawarkan peluang pemilikan saham mereka pada 1 Februari 1994, ramai berebut mendapatkannya dengan harga 1,000 ruble. Harga saham MMM semakin mahal apabila harga saham ditentukan sendiri oleh Mavrodi tanpa disokong oleh bukti yang kukuh.

Pada awalnya, semua berjalan lancar dengan semua peserta menerima bayaran hasil daripada wang yang diberi pelabur-pelabur baru. Menjelang Julai 1994, harga saham MMM mencecah 125,000 ruble (AS$81). Ramai menganggap apa yang ditawarkan Mavrodi memulihkan kembali kedudukan kewangan mereka dan mencabar hegemoni para oligarki yang mendominasi tahun-tahun awal kapitalisme di Rusia.

Bila semua saham MMM habis dijual, syarikat cuba mendapatkan kebenaran daripada pihak kerajaan untuk mengeluarkan lebih banyak saham. Bagaimanapun, permohonan mereka ditolak Kementerian Kewangan Rusia. Justeru sebagai ganti, MMM mengeluarkan kupon MMM yang dikatakan mempunyai nilai tinggi kepada para pembelinya.

Pada Ogos 1994, pihak berkuasa mula memburu Mavrodi atas tuduhan mengelak cukai. Bagaimanapun, perancang skim Ponzi Rusia itu hanya tergelak dan menganggap dakwaan tersebut mengarut.

Tetapi sedar kebebasannya kini dalam bahaya, Mavrodi memutuskan untuk bertanding di Gosduma semasa dalam tahanan dengan para pelabur mengundi sebagai tukaran kepada bayaran pelaburan mereka.

Hasilnya mengejutkan, Mavrodi menang selesa dan kini mempunyai imuniti sebagai ahli dewan perwakilan. Tetapi penipu Rusia itu tidak pernah memunculkan diri dan setahun selepas itu, kelayakannya sebagai ahli dewan ditarik balik. Sejak itu, siasatan ke atas MMM diteruskan dan namanya disenaraikan sebagai orang paling dikehendaki Rusia.

Akhirnya, Mavrodi ditahan pihak berkuasa di sebuah apartmen di Moscow pada Januari 2003. Walaupun menjadi buruan polis, dia sempat menubuhkan dan menguruskan Stock Generation, satu lagi skim penipuan yang aktif di Amerika Syarikat. Dari 1998 hingga 2003, mangsa-mangsa yang terjebak dengan Stock Generation kerugian AS$5.5 juta.

Mavrodi dikenakan hukuman p3nj4r4 empat tahun enam bulan oleh mahkamah. Tetapi tidak lama selepas itu, dia dibebaskan kerana sudah menghabiskan sebahagian tempoh tahanannya semasa dalam tahanan pra-perbicaraan. Ini sama sekali berbeza dengan Madoff yang dikenakan hukuman penjara 150 tahun kerana menganjurkan skim cepat kaya di AS dua tahun kemudian.

Pihak berkuasa cuba memastikan semua wang yang diseleweng Mavrodi dikembalikan kepada para pelabur yang terkesan tetapi gagal. Ini berikutan penipu Rusia itu memindahkan semua wang daripada skimnya itu ke akaun anak-anak syarikatnya di luar negara. Berikutan itu, lebih 50 mangsa skim cepat kaya MMM membvnvh diri selepas menyedari mereka tidak akan mendapat semula wang simpanan mereka.

Bagi Mavrodi, dia sama sekali tidak terkesan dengan berita kem4t1an para pelaburnya. Baginya, dia sudah menyatakan dari awal bahawa ini merupakan skim piramid dan mereka sendiri patut sedar b4h4y4 pelaburannya. Sebaliknya, Mavrodi berhasrat mengembangkan lagi skim sama dengan tujuan meruntuhkan sistem kewangan dunia yang dianggap tidak adil.

Malah, pada satu ketika, dia cuba memujuk pengasas Wikileaks Julian Assange untuk bergabung dengannya dengan harapan dapat meruntuhkan kumpulan-kumpulan yang mengawal sistem kewangan dunia. Tetapi e-mel yang dihantar pada 2011 itu langsung tidak dibalas, mungkin kerana Assange sedar reputasi Mavrodi dan b4h4y4 membentuk pakatan menerusi Wikileaks.

Tidak putus asa, Mavrodi melancarkan skim cepat kaya MMM di India, China, Afrika Selatan, Nigeria, Zimbabwe dan Kanada. Bagi kerajaan-kerajaan negara terlibat, kelibat Mavrodi tidak pernah dialu-alukan dan ramai menggesa rakyat mereka agar tidak terikut dengan janji manis penipu Rusia itu.

Pada Mac 2018, penipu Rusia itu akhirnya berpindah ke balik papan pada usia 62 tahun. Seorang bekas pekerjanya mendedahkan keluarga Mavrodi enggan menuntut m4y4tnya dan abangnya, Vyacheslav enggan mengebumikan adiknya bersebelahan dengan kubur ibu bapa mereka. Justeru, kos pengebumian si cerdik busuk akhirnya ditanggung oleh para pelaburnya juga.

RUJUKAN:

Sinelschikova, Yekaterina. (2020). MMM: The biggest fraud in the history of modern Russia. Russia Beyond. https://www.rbth.com/history/332261-mmm-fraud-mavrodi


Madrasah: Institusi Yang Dikagumi Dan Dicontohi Tentera Salib Eropah

Madrasah atau pondok atau pesantren adalah sebuah institusi pengajian Islam yang sangat penting dalam melahirkan cendekiawan atau ilmuan ulung Islam dari zaman berzaman. Sistem talaqqi yang diamalkan di madrasah-madrasah terbukti sangat berkesan dalam membangunkan modal insan sesebuah kerajaan Islam yang lampau.

Ketika zaman kegelapan Eropah, sebelum kewujudan sekolah perundangan (School of Law), majoriti daripada para hakim merupakan orang yang tidak berpengetahuan dalam ilmu perundangan. Ini kerana hakim yang dilantik dari kalangan bangsawan dan paderi tidak mendapat pendidikan yang khusus dalam bidang perundangan.

Malah majoriti daripada mereka merupakan golongan buta huruf. Tambahan pula, para hakim yang dilantik yang jahil dengan prinsip-prinsip keadilan sejagat bebas membuat undang-undang sendiri. Akibatnya, undang-undang yang diamalkan caca marba dan bersifat primitif.

Disebalik itu, dalam dunia Islam ilmu perundangan telah diajar di madrasah-madrasah sejak dari zaman awal kedatangan Islam dan institusi madrasah telah berkembang pesat dalam dunia Islam pada zaman itu.

Hakim-hakim (qadi) yang dilantik dalam kerajaan Islam merupakan lepasan daripada institusi madrasah ini. Para hakim dalam kerajaan-kerajaan Islam merupakan golongan yang amat mahir dalam ilmu-ilmu perundangan termasuk prinsip-prinsip keadilan dan kaedah perlaksanaan undang-undang kerana mereka telah mendapat pendidikan undang-undang yang jitu dari institusi madrasah.

Dalam amalan kerajaan-kerajaan Islam yang sezaman dengan zaman kegelapan Eropah, pelajar-pelajar madrasah yang belajar ilmu perundangan (Syariah Islamiyyah) akan diberikan sijil yang dipanggil sebagai ijazah apabila mereka berjaya menamatkan pengajian. Ini bagi membuktikan mereka berpengetahuan dan berkelayakan untuk menceburi bidang perundangan.

Pada peringkat ini, mereka berkelayakan untuk menjadi tenaga pengajar (mu’alim) dalam bidang perundangan. Apabila mereka berjaya membuktikan kepakaran mereka dalam bidang perundangan, barulah mereka akan dilantik menjadi hakim dan mufti.

Ahli-ahli perundangan Eropah termasuk dari England menyedari kepentingan sekolah perundangan apabila melihat kepada sistem madrasah yang diamalkan oleh kerajaan-kerajaan Islam ketika mereka menyertai perang salib. Dari madrasah inilah orang-orang Eropah menubuhkan sekolah perundangan.

Prof John Makdisi menyatakan bahawa penubuhan ‘Inns of Court’ mula ditemui oleh tentera-tentera salib yang juga terdiri dari ahli perundangan. Mereka mendapat idea untuk menubuhkan Inns of Court apabila mereka memerhatikan sistem madrasah di wilayah-wilayah Islam ketika dalam perjalanan ke Jerusalem.

Dalam sistem madrasah ini, mereka melihat masjid dijadikan sebagai tempat pembelajaran. Pelajar-pelajar disediakan tempat penginapan yang mana asrama-asrama dibina berhampiran dengan masjid. Oleh itu, pelajar-pelajar yang tinggal di kawasan pendalaman juga berpeluang mendapat pendidikan yang amat baik.

Pelajar-pelajar belajar dengan percuma dan fasiliti berserta sumber kewangan dibiayai oleh wakaf dan sumbangan dari kerajaan dan orang ramai. Mereka diajar oleh guru-guru yang mahir serta para pengamal undang-undang seperti hakim.

Apabila tentera-tentera salib ini pulang ke England, sekolah perundangan ditubuhkan dengan asrama-asramanya dibina berhampiran dengan gereja. Maka, dengan sebab itu ianya dinamakan sebagai “inns” yang bermaksud tempat-tempat penginapan atau asrama-asrama. ‘Inns of Court’ ini juga dibiayai dengan harta sumbangan awam yang beraspirasi dari wakaf.

Beberapa sekolah perundangan yang terkenal di England pada hari ini seperti Gray’s Inn dan Lincoln Inn adalah kesinambungan daripada penubuhan ‘Inns of Court’ yang diasaskan dari sistem madrasah dalam kerajaan-kerajaan Islam.

Institusi madrasah bukan sahaja melahirkan pakar perundangan dan ilmu agama, malah institusi ini juga melahirkan ilmuan-ilmuan Islam yang ulung dalam pelbagai bidang seperti sains, teknologi, geografi & sebagainya.

Perkembangan institusi madrasah di Alam Melayu juga berkembang seiring dengan perkembangan Islam. Dari institusi madrasah, ramai genius Alam Melayu (Nusantara) dapat dilahirkan yang mahir dalam pelbagai bidang sejak dari zaman Samudera Pasai dan Melaka.

Antaranya Syeikh Ahmad Al Fathani yang mahir dengan ilmu perubatan dan Syeikh Ahmad Khatib Al Minankabawi yang mahir dengan ilmu matematik dan ramai lagi ulama Nusantara yang mahir pelbagai bidang.

Malah anak Melayu pertama yang menjadi pensyarah di Universiti Oxford, England yang juga diisytihar antara 500 tokoh Islam paling berpengaruh di dunia sejak tahun 2010 iaitu Syeikh Dato’ Dr Afifi Al Akiti lahir dari institusi madrasah/pondok/pasentren. Betapa berkatnya institusi madrasah!

Jadi saya menyokong segala langkah untuk meningkatkan keselamatan dan penambahbaikan institusi madrasah. Namun bagi mereka yang mencadangkan supaya institusi madrasah ditutup, sebenarnya fikiran mereka telah pun tertutup!


Saintis Jumpa Planet Baru Yang Kaya Dengan Besi?

Teleskop angkasa lepas seperti Hubble banyak membantu ahli-ahli astronomi untuk mengkaji alam semesta dengan lebih meluas. Ini termasuk melihat mana-mana sistem suria yang berhampiran dengan sistem suria bumi. Dan mengikut satu laporan dalam jurnal Science, satu planet di sebuah sistem suria berhampiran dilihat kunci kepada pembentukan planet Utarid.

Planet baru ini dikatakan mempunyai jarak 31 tahun cahaya dari bumi. Walaupun ia tidak dapat dilihat secara terus melalui teleskop, saintis dapat menganggarkan saiz dan berat planet itu dengan memerhatikan kesannya terhadap bintang yang dikelilinginya. Dapatan mereka mendapati hampir keseluruhan planet terdiri daripada besi sama seperti Utarid.

Planet yang dikenali sebagai GJ 367 b itu mengelilingi bintang kerdil berwarna merah pada jarak yang terlalu hampir. Disebabkan jarak berkenaan, GJ 367 b mampu mengelilingi bintang tersebut dalam tempoh lapan jam. Suhu permukaan planet boleh mencecah 1,500°C – berupaya mencairkan besi.

Kristine Lam dari Pusat Penyelidikan Planet, Pusat Aeroangkasa Jerman di Berlin berpandangan planet GJ 367 b ini mempunyai beberapa persamaan dengan Utarid termasuk isipadu yang tebal dan dalaman yang sama dengan planet itu. Lam juga berspekulasi planet tersebut turut mempunyai lava dan tidak mempunyai atmosfera tetapi ia masih lagi teori yang memerlukan bukti kukuh.

Satu cara yang dapat membuktikan teori ini ialah melalui pelancaran Teleskop Angkasa Lepas James Webb. Teleskop ini dijangka akan dilancarkan pada 22 Disember ini selepas ia berdepan masalah teknikal pada bulan lepas. Ini menyebabkan tarikh pelancaran terpaksa diubah daripada 18 Disember kepada 22 Disember.

Sekiranya benar GJ 367 b dilitupi dengan magma dan terapung pada permukaannya, ini bermakna saiz bintang kerdil merah yang diorbit planet itu berkemungkinan 30 kali ganda lebih besar daripada matahari jika dilihat dari langit bumi. Ini menjadikan planet itu lain dari yang lain berbanding 5,000 buah planet yang ditemui saintis dalam tempoh beberapa tahun kebelakangan ini.

Menurut Joshua Winn, seorang ahli astronomi dari Universiti Princeton, amat jarang menemui planet yang beredar kurang daripada 24 jam. Jika ada sekalipun, ia bersaiz kecil dan diliputi dengan daratan. Planet-planet ini digelar sebagai bumi versi panas dan dianggap pelik oleh komuniti saintifik. Tetapi ia turut mengandungi pelbagai maklumat penting yang dapat memberi pencerahan tentang alam semesta yang kita ketahui hari ini.

Satu persoalan yang timbul ialah bagaimana planet yang berhampiran dengan bintang mempunyai persekitaran panas boleh disatukan dan mempunyai isipadu tebal seperti Utarid. Tambah Winn, kandungan besi di planet itu jauh lebih tinggi berbanding Zuhrah, bumi dan Marikh.

Satu teori tentang pembentukan Utarid ialah ia mengalami pelanggaran sehingga memu.sn.ahkan lapisan luar planet tersebut semasa ia mula terbentuk. Apabila itu berlaku, ia menjadikan Utarid seperti teras besi gergasi tanpa sebarang batu-batuan. Begitupun, saintis meragui teori ini kerana tiada bukti menunjukkan ia berlaku. Selain itu, jika mereka menemui planet-planet lain yang mempunyai deposit besi yang tinggi seperti Utarid, teori tersebut dianggap tidak relevan.

RUJUKAN

Greenfieldboyce, N. (2021, 2 Disember). Astronomers find a new planet that’s mostly made of iron. NPR.

Sumber gambar: Patricia Klein/Reuters.


I’m not Malays, I’m Malaysian – Retorik Yang Mengelabui Mata Insan

Kelihatan ramai anak muda yang teruja dengan retorik ayat acah perpaduan seperti “Im not Malays, Im Malaysian”. Tanpa disedari, ayat retorik ni sebenarnya boleh dimanipulasi demi agenda tersembunyi. Tapi manalah anak muda sedar akan bahaya ini, mungkin sebab faktor “uneducated people” bak kata Tun M. Orang Tua-Tua pernah pesan, “Menang Sorak, Kampung Tergadai”.

Pertama sekali, kita kena tahu, Malays itu kaum (race), Malaysian itu kewarganegaraan (nationality), Islam itu agama (religion). Adalah suatu perkara yg kurang cerdik apabila kita menafikan sebahagian acuan identiti peribadi ini dan hanya mengambil salah satu darinya sahaja untuk menggambarkan latar belakang kita.

Menjadi Islam tidak menghalang kita dari menjadi Malays. Menjadi Malaysian tidak menghalang kita dari menjadi Malays. Sebuah Qiyas yang tidak kena malah falasi kerana elemen kaum, agama dan kewarganegaraan tu bukan perkara yang sama untuk dianalogikan. Ianya sama juga, kita tak boleh kata “Im not Muslim, Im Malaysian”.

Racun yang tersembunyi disebalik laungan slogan retorik dambaan anak muda ini ialah, “Im not Malays/Chinese/Indian, Im Malaysian. Therefore, I want your Felda, your UiTM, Abolish Jakim, Equality in Religion, Majlis Raja-Raja perlu dikaji semula, bla bla bla. We are all Malaysian maaa”.

Habis rosak segala perikatan perlembagaan dan kontrak sosial. Perkara 153 (Hak Keistimewaan Melayu), Perkara 3 (1) (Kedudukan Islam).

Nak bersatu, tak perlu pun buang identiti setiap warganegara. Berikut merupakan konsep integrasi kaum yang ada dalam dunia sekarang.

1) SEGREGASI (A+B+C = A-B-C)
Suatu ikatan paling lemah dimana masyarakat yang bercampur ini saling menolak kaum yang lainnya. Ini boleh menimbulkan ketegangan kaum kerana ianya bersifat pengasingan (segregate).

2) AKOMODASI (A+B+C = A+B+C)
Akomodasi atau konsep pluralisme adalah ikatan yang agak rapuh dimana setiap kaum boleh hidup bersama tetapi amat tebal persempadanan antara satu sama lain dengan identiti sendiri. Mereka tidak bercampur gaul.

3) AKULTURASI (Aa+Bb+Cc = Aa+Bab+Cac)
Akulturasi atau asimilasi budaya adalah ikatan yang pertengahan dan ideal (wasatiy) dimana kaum minoriti menerima kebudayaan kaum majoriti tanpa mengubah unsur-unsur budaya asal. Secara peribadi, saya melihat konsep ini amat menepati Perlembagaan dan corak kehidupan masyarakat Majmuk di Malaysia. Setiap kaum bebas mengamalkan budaya masing-masing tetapi menerima kedudukan Islam sebagai agama Persekutuan, Hak Keistimewaan Orang Melayu sebagai kontrak sosial.

4) ASIMILASI (A+B+C = A)
Asimilasi adalah dimana kesemua kaum dalam sesebuah masyarakat majmuk itu meninggalkan budaya masing-masing dan menerima budaya kaum majoriti sebagai budaya yg dominan. Mereka seolah-olah telah masuk menjadi kaum majoriti tersebut. Ianya ikatan yang agak kuat tetapi tidak sesuai diamalkan di Malaysia kerana setiap kaum mempunyai hak dalam mengamalkan adat budaya masing-masing yang diwarisi sejak sekian lama. Dalam sejarah, Tamadun Yunani/Greek pernah cuba untuk adimilasikan seluruh penduduk empayarnya dengan budaya Helenisasi (Keyunanian) melalui ekspedisi Alexander The Great.

5) AMALGAMASI (A+B+C=D)
Amalgamasi ialah jenis ikatan paling kuat dimana semua kaum meninggalkan identiti tradisi budaya masing-masing lalu bercampur menjadi sebuah masyarakat baharu. Ianya kedengaran Utopia dan amat sukar tercapai. Walaupun ianya ikatan yg kuat, namun amalgamasi menghapuskan warna warni tradisi. Konsep “Im not bla bla, Im Malaysian” merupakan manifestasi amalgamasi.

Tetapi, kenapa Amalgamasi tidak sesuai di Malaysia?

1) Malaysia terdiri dari masyarakat majmuk yang kaya dengan tamadun ketimuran. Orang Melayu amat tebal dengan kebudayaan mereka. Begitu juga masing-masing dengan orang Cina dan India. Ketiga-tiga kaum ini memiliki sejarah ketamadunan yang amat panjang dalam survival mempertahankan identiti kaum.

2) Kaum di Malaysia amat terikat dengan konsep ethno-religious.

3) Masyarakat Malaysia tidak akan mampu ke arah ini kerana kita tidur berlainan bantal. Mimpi berlainan bahasa. Makan berlainan citarasa. Ekonomi berlainan darjat.

4) Ahli Parlimen sendiri tidak menguasai Bahasa Perpaduan dengan fasih.

5) Kelihatan amalgamasi yang hendak dilakukan bersifat partially (sebahagian sahaja). Yang Adat Kemelayuan sahaja dibuang. Kuasa pula minta dikongsi. Tetapi segala identiti dipihak bukan Melayu taknak pula dikorbankan. Masih lagi memperjuangkan Sekolah Jenis Kebangsaan dan sebagainya. Menuntut Keadilan (Equity) bukan bermakna Kesamarataan (Equality). Keadilan itu bermaksud “meletak sesuatu perkara di tempat yang betul”.

6) Kalau kita nak buang Kemelayuan kita, Kecinaan kita, Keindiaan kita bagi menuju Kemalaysiaan, maka apakah itu Kemalaysiaan? Bagaimana Kemalaysiaan itu? Tiada identiti spesifik yang nak gambarkan konsep Malaysian yang baharu ni. Bagaimana budayanya? Apa bahasanya?

Anak muda kena faham konsep-konsep ini dulu. Jangan seronok nak jual hak kita tapi pihak sana tak berkongsi pula dengan kita. Anak muda jangan main dengan “api” ini. Kelak, “Anak Kecil Main Api, Terbakar Hatinya Yang Sepi”. Anak mudalah watak anak kecil yang sepi itu. Sepi tanpa kesedaran. “WAHAI ANAK MUDA, JANGAN BIARKAN DARAH PANASMU MEMBAKAR KEWARASAN AKALMU”.


Cinta Shikamaru Dan Temari

Sebuah trivia yang mungkin ramai tak tahu, ramai orang akan jatuh cinta sebab rupa apabila baru kenal.

Kalau ada orang suka pada kau, padahal baru kenal, maknanya dia suka sebab kau ada rupa. Kalau dia cakap dia suka kau sebab kau baik yada-yada, dia tipu kau.

Padahal baru kenal, takkanlah terus suka sebab baiklah, pemurahlah, lembutlah.

Shikamaru dan Temari tidak jatuh cinta antara satu sama lain sehinggalah mereka berkenalan dalam tempoh yang cukup panjang.

Temari pun pada awal perkenalan mereka merasakan Shikamaru seorang yang jengkel. Siapalah yang suka Shikamaru yang pemalas, lari daripada masalah dan tiada rupa sekacak Sasuke.

Shikamaru pula melihat Temari sebagai wanita yang menakutkan seperti ibunya. Wanita yang garang dan kalau boleh dia tak mahu cari pasal.

Takkanlah Shikamaru nak suka pada dia? Lebihlah memberikan masalah yang tak sanggup pun dia hadapi.

Cinta mereka berdua adalah hubungan cinta yang masak dan matang, bukan seperti pasangan lain dalam Naruto yang jatuh cinta cepat sangat.

Cinta yang masak sehinggakan Shikamaru boleh menerima Temari yang garang, dan Temari boleh menerima Shikamaru yang sambil lewa.

Perkenalan yang panjang sebelum mereka jatuh cinta membuatkan mereka menemui kualiti-kualiti yang membuatkan mereka saling jatuh cinta antara satu sama lain.

Akhirnya, Temari dapat melihat Shikamaru ini walaupun ada kelemahan-kelemahan tertentu, dia seorang yang bertanggungjawab. Sanggup menggalas tugas sebagai seorang katua walaupun dia tidak suka hadapi masalah.

Shikamaru melihat Temari sebagai wanita yang paling memahami dan menyokongnya selain rakan baiknya sendiri iaitu Akimichi Chouji.

Dalam hubungan, memahami adalah perkara yang paling sukar. Lagi-lagi kalau baru kenal. Bukan setakat dalam percintaan, malah dalam kerangka sosial yang besar pun, memahami adalah benda yang sukar untuk dilakukan dan perkara yang orang selalu letak di belakang.

Kita berperang sebab kita tak memahami antara satu sama lain. Kita bertikam lidah sebab tak memahami antara satu sama lain.

Yang kita boleh buat cuma kita rasa orang lain tak pernah memahami kita. Yang kita tahu, kita adalah pihak mangsa yang tidak difahami.

Tanda sebuah kematangan adalah apabila kita dimarahi, apabila kita diserang, kita tidak cuba menyerang dan memarahi semula, tapi kita cuba memahami mengapa orang melakukan hal begitu pada kita.

Begitulah kekuatan hubungan Shikamaru dan Temari, iaitu sebuah kefahaman.

Plato pernah berkata, tiada peraturan ataupun hukum yang lebih tinggi dan megah berbanding sebuah kefahaman.

Kefahaman lebih mendalam daripada pengetahuan. Semua orang tahu, tapi tak semua orang faham.

Kalau ada kawan yang dah lama kau kenal, tiba-tiba dia suka kau sebab kau pemurah, baik dan apa saja selain rupa, memang betullah dia suka sebab itu.

Kualiti-kualiti selain rupa ini adalah kualiti yang dapat dipelihara. Rupa tak dapat dipelihara menurut kehendak kita. Kualiti-kualiti lain seperti lembut, rajin membaca, intelektual yang tinggi, beradab dapat dapat dipelihara dan tidak luput.

Sekali lagi Plato pernah berkata, kita cenderung jatuh cinta kepada seseorang yang kita tiada kualiti padanya. Kalau kita kekurangan sesuatu, kita akan jatuh cinta pada seseorang yang ada kualiti yang kita tak ada.


Zaman Negara-Negara Berp*rang: Era Penuh Berdarah Sejarah China

Zaman Negara-Negara Berp3rang merupakan sebuah zaman di mana kuasa berpusat pada tujuh buah negara utama. Ia merupakan sebuah zaman berdarah dalam sejarah China. Pep3rangan yang berterusan berlaku mengakibatkan korban nyawa yang tidak terhitung banyaknya. Ia juga merupakan zaman di mana berlakunya perkembangan signifikan dalam aspek ketenteraan.

Zaman Negara-Negara Berp3rang berlangsung pada kurun ke-5 dan ke-3SM. Pada hampir keseluruhan zaman ini, China berada di bawah pemerintahan Zhou Timur, iaitu fasa kedua bagi Dinasti Zhou.

Walau bagaimanapun, autoriti para penguasa Zhou pada Zaman Negara-Negara Berp3rang sudah begitu malap hinggakan mereka tidak lagi berupaya menebarkan kuasa diraja yang sebenar. Zaman Negara-Negara Berp3rang berakhir apabila negara Qin berjaya men4kluki kesemua negara seteru lain, sekaligus menyatukan China di bawah dinasti diraja pertamanya, Dinasti Qin.

BILAKAH BERMULANYA ZAMAN NEGARA-NEGARA BERP3RANG?

Zaman Negara-Negara Berp3rang secara umum dianggap bermula pada tahun 475SM. Peletakan tarikh ini didasarkan pada karya Sima Qian yang berjudul Catatan-Catatan Sejarahwan Ulung. Pada tahun sama, Raja Yuan dari Dinasti Zhou menaiki takhta. Pun begitu, terdapat juga sebahagian sejarahwan yang mengemukakan tahun 481SM dan 403SM sebagai titik mula Zaman Negara-Negara Berp3rang.

Peletakan tahun 403SM adalah didasarkan pada hakikat terhapusnya Hikayat Musim Bunga dan Musim Luruh pada tahun itu. Sementara tahun 481SM pula merupakan tahun berpecahnya negara Jin. Perpecahan Jin ini merupakan titik penting dalam sejarah Zaman Negara-Negara Berp3rang, kerana ia melibatkan kejatuhan negara Jin yang memegang pengaruh besar ketika itu, di samping bangkitnya beberapa buah negara lain seperti Han, Wei dan Zhao.

Zaman Negara-Negara Berp3rang memperlihatkan kemunculan Han, Wei dan Zhao mendominasi China, sambil Qin, Qi, Chu dan Yan melengkapkan bilangan tujuh buah negara. Sebagai maklumat tambahan, terdapat juga beberapa buah negara kecil yang lain, antaranya seperti wilayah diraja Zhou, negara Yue, negara Shu, dan negara Song.

Walau bagaimanapun, negara-negara kecil ini secara bertahap tetapi pasti dit4kluki oleh negara-negara lain yang lebih berkuasa. Misalnya, riwayat Dinasti Zhou tamat pada tahun 256SM, apabila ibu kotanya dikuasai oleh Qin dan pemerintah terakhirnya pula dibvnuh.

FAKTOR YANG MEMBAWA KEPADA ZAMAN NEGARA-NEGARA BERP3RANG

Bagi negara-negara yang besar lagi berkuasa, perjalanan mereka mengalami naik-turun sepanjang berlalunya Zaman Negara-Negara Berp3rang, dengan tiada satu pun negara yang menyandang kelebihan ketara ke atas negara lain hinggalah dekad-dekad terakhir kurun ke-3SM.

Pada tahun 247SM, seorang remaja berusia 13 tahun yang bernama Ying Zheng diangkat sebagai pemerintah baru negara Qin. Pada tahun 238SM, Ying Zheng mengambil-alih kuasa mutlak setelah berhasil menghapuskan seteru politiknya, Lu Buwei dan Laoi Ai. Lapan tahun kemudian, raja Qin itu berangkat bagi melaksanakan sebuah kempen agung yang bakal menyatukan China.

Bertindak sesuai dengan usul cadangan penasihatnya, Li Si, Ying Zheng menjalankan kempen pen4klukannya dengan mengikut turutan darjah kesukaran. Negara Han merupakan negara pertama yang tumbang, iaitu pada tahun 230SM.

Sebahagian negara Zhao dan Yan juga dikuasai, masing-masing pada 228SM dan 226SM, sebelum akhirnya ditakluki secara total pada tahun 222SM. Negara Wei pula dikuasai pada tahun 225SM, manakala seteru terkuat Qin, iaitu negara Chu, ditewaskan pada 223SM. Qi merupakan negara terakhir yang tumbang ke tangan Qin, iaitu pada tahun 221SM. Maka, dalam masa hanya sedekad, Ying Zheng si Raja Qin berhasil menyatukan China, mendirikan hegemoni Dinasti Qin dan menyandang gelaran ‘Qin Shi Huang’.

Sebagai kesimpulan, Zaman Negara-Negara Berp3rang sememangnya merupakan suatu era berdarah dalam sejarah China. Pep3rangan demi pep3rangan yang berterusan berlaku mengakibatkan banyak kematian. Susulan daripada era konflik ini jugalah banyak kemajuan dalam bidang teknologi dan pep3rangan dapat dicapai. Misalnya, pada era inilah senjata besi dan busur silang mula diperkenalkan.

Begitu juga dengan baju-baju pelindung yang dipertingkatkan mutunya dari semasa ke semasa. Strategi ketenteraan turut berkembang dengan mekar pada zaman ini, khususnya dengan munculnya karya-karya seperti Art of War oleh Sun Tzu dan Wuzi oleh Wu Qi (kedua-duanya dianggap sebagai antara Tujuh Karya Ketenteraan Klasik China).

TERJEMAHAN:

Wu Mingren. (10 Mei 2018). Warring States Period: More than 200 Years of Blood-fueled Chinese History. Ancient Origins. https://www.ancient-origins.net/history-important-events/warring-states-period-more-200-years-blood-fueled-chinese-history-0010027


Misteri Tumbangnya Tamadun Gangsa

“Dalam banyak keadaan, keruntuhan berlaku ekoran daripada pelbagai faktor penekan yang bertindih – seperti politik-ekonomi, demografik, dan sosiobudaya di samping persekitaran… Aspek sampingan pula mengenengahkan faktor seperti kelemahan structural, kewujudan pertentangan sosial, dan kedinamikan politik yang menjadikan masyarakat mudah terjejas kepada kejadian alam sekitar yang ekstrim. Justeru itu, naik turun atau perubahan iklim juga menjadi pemangkin berbanding hanya sekadar pencetus unik yang membawa kepada kemusnahan (sesebuah ketamadunan)….” – Knapp dan Manning (2016)

Zaman Gangsa Aegean lebih dikenali sebagai zaman di mana bangsa Mycenaean yang gagah berp3rang telah menguasai bangsa Minos, iaitu bangsa pedagang sekaligus Mycenean meningkat naik sebagai salah satu kuasa perdagangan terhebat di Mediterranean Timur.

Walaupun bangsa Minos dianggap sebagai bangsa yang aman damai ekoran penemuan arkeologi (atau boleh juga dikatakan ekoran kurangnya penemuan barang ketenteraan), hal yang sama tidak berlaku kepada bangsa Mycenaean. Hasil seni, lubang kubur, dan batu bersurat Linear B mereka yang terselamat menggambarkan kebudayaan pahlawan yang sangat gagah – kebudayaan yang tidak terlihat pada kebudayaan Minos Aegean sebelum ini.

Oleh kerana itu, bencana yang sering dianggap sebagai faktor yang meruntuhkan kebudayaan Mycenaean sehingga tersungkur ke bumi adalah berkait rapat dengan kecenderungan mereka untuk menumpahkan darah sendiri – misalnya mungkin ekoran pep3rangan yang mereka hadapi memandangkan bangsa Mycenaean dilihat sebagai satu ancaman oleh empayar-empayar jiran.

Bagaimanapun, terdapat pelbagai faktor lain yang berkemungkinan boleh menjatuhkan status quo kebudayaan pahlawan gagah ini. Antaranya seperti faktor gabungan di antara kemusnahan sosial, ekonomi, politik, dan persekitaran. Artikel ini akan cuba menyelami secara ringkas faktor-faktor tersebut dan peranan setiap satunya dalam menyumbang kepada kejatuhan bangsa Mycenaean.

KESATUAN AGAMA, POLITIK DAN EKONOMI BANGSA MYCENAEAN

Kebudayaan bangsa Mycenaean berpusat mengeliling kompleks-kompleks agam besar, di mana agama, politik dan ekonomi saling berselirat secara rumit. Kemusanahan pada salah satunya akan memusnahkan yang lain. Malah, pemusatan seperti ini juga mengisyaratkan bahawa sebarang perpecahan yang berlaku di antara pemuka negara boleh menghancurkan kestabilan bangsa Mycenaean.

Contohnya, perubahan dalam kekuasaan kerajaan, pep3rangan dalaman, atau kurangnya penumpuan kepada hal-hal keagamaan mungkin akan merosakkan pasaran antarabangsa Mycenaean dan menghasilkan kesan yang menaik-turunkannya (pasaran tersebut).

Tembaga sebagai contoh, merupakan bahan yang tersangat berharga yang digunakan sebagai elemen pelindung di dalam upacara keagamaan. Untuk mendapatkan tembaga, seseorang itu perlu mempunyai perhubungan dengan dagangan timah milik bangsa Hittie di Anatolia.

Pada asasnya, disebabkan oleh kebudayaan Mycenaean yang begitu erat berselirat seputar tamadun itu sendiri – yang bergantung kepada hubungan baik dengan pemuka-pemuka di wilayah jiran, maka sebarang ketidakstabilan dalaman boleh menggugat sumber kewangan primer bangsa Mycenaean. Kemusnahan kewangan di samping kebangkitan angkatan senjata dari dalam, s3rangan-s3rangan dari luar, atau bencana-bencana alam akan menyebabkan proses pemulihan itu menjadi mustahil.

BENCANA ALAM

Dalam pada pencerobohan-pencerobohan dari luar itu merupakan suatu yang mudah untuk dikesan, teori-teori berkaitan impak bencana alam ke atas jatuhnya kebudayaan Mycenaean turut boleh dipertimbangkan: kejadian yang sama yang turut berlaku kepada kebudayaan Mediterranean yang lebih muda menambahkan lagi kebarangkalian bahawa kejadian seperti ini berlaku.

Tambahan lagi, Anatolia (Turki moden di mana kota Troy wujud), Mesir, dan Levant (Iraq moden) ditimpa kerosakan ekoran gempa bumi dan letusan gunung berapi secara berturutan, yang mana ia juga turut melanda Aegean.

Bagaimanapun, pada tahun 2018, sepasukan pengkaji Jerman telah menerbitkan sebuah kajian yang membantah pandangan ini dan menyatakan:

“Walaupun sesetengah pemerhatian daripada dua kubu kota yang telah disiasat (di Tiryns dan Midea) boleh dijelaskan menerusi (kejadian) pemuatan seismik (gempa bumi), namun punca lain yang bukan-seismik juga berupaya menerangkan kebanyakan (kejadian) kemusnahan. Dalam beberapa kes, kerosakan (pada) struktur tenyata secara jelas bukan disebabkan oleh gempa bumi. Dapatan kami menunjukkan bahawa hipotesis kononnya gempa bumi pemusnah di Tiryns dan Midea yang mungkin boleh menyumbang kepada pengakhiran zaman Mycenaean LBA, sama sekali tidak cenderung berlaku.”

Pengkaji-pengkaji itu mempercayai bahawa sebuah pemberontakan atau pencerobohan (s3rangan luar) adalah sebab besar yang merintis kepada kejatuhan Mycenaean. Namun jika kita menelusuri aktiviti seismik dengan teliti, ia sememangnya kelihatan sebagai penyebab kepada (berlakunya) kebakaran sebagai satu kesan domino ekoran pemusatan setiap komuniti dan gempa bumi yang tekal yang melanda Mediterranean telah berupaya dengan mudah menerbalikkan nyalaan api menjulang tersebut (pelita minyak biasa digunakan di Mycenaean-Minos Yunani, Anatolia dll) lalu memulakan kebakaran ke atas istana-istana yang disebutkan sebelum ini.

Apabila sesebuah tamadun itu mempunyai jenis komuniti yang memusatkan politik, ekonomi dan keagamaan yang semuanya bertumpu di sekeliling tapak-tapak mufrad itu, maka sangat mudah untuk kebakaran tersebut membumihanguskan kawasan itu.

Salah satu kejadian paling penting di mana kebakaran tersebut dipercayai telah menyebabkan kemusnahan sedemikian adalah situasi yang berlaku di Knossos, Crete. Batu bersurat Linear B yang merupakan catatan-catatan dari Mycenaean serta batu-batu bersurat Linear A Minos yang tidak mampu ditafsirkan berkemungkinan dihasilkan sekitar masa keruntuhan tersebut, sekaligus menghindarkannya dari sebarang proses penafsiran lanjut. Pakar arkeologi bernama Arthur Evans yang telah ‘menemui’ (tinggalan) Mono situ menganggap bahawa kebakaran tersebut telah diakibatkan oleh satu kejadian gempa bumi yang telah menerbalikkan jamung-jamung berhampiran.

Sama ada kebakaran itulah yang menjadi penyebab kepada pengakhiran kompleks besar di Crete itu ataupun tidak, ia masih menjadi persoalan. Namun, kebakaran tersebut adalah bukti bahawa marak api sebegitu merupakan ancaman yang sangat bahaya kepada komuniti yang mengamalkan sistem sebegitu – tersusun begitu rapat.

RANTAIAN KEJADIAN YANG BERBAHAYA

Sesiapa pun jua haruslah ingat bahawa kemusnahan bagi seluruh masyarakat tidak berlaku semalaman: berkemungkinan bahawa jika kejatuhan Mycenaean ini berkait rapat dengan bencana alam, maka bencana ini merupakan titik mula kepada sebuah rantaian kejadian berbahaya (yang menimpa tamadun berkenaan). Perpindahan pribumi Mycenaean (yang berlaku) menjadi satu lagi indikasi penting dalam perdebatan tentang (punca) kejatuhan mereka.

Walaupun bahan bukti yang dijumpai di tapak kompleks besar agam mengisyaratkan bahawa pernah berlakunya kejadian kebakaran secara meluas di pelbagai pusat bandar, dan juga kemusnahan yang diakibatk atau diparahkan oleh berlakunya aktiviti seismik sebagaimana yang dimaklumkan sebelum ini, terdapat juga bukti bahawa kebanyakan tapak berkenaan ditinggalkan (penduduknya berpindah).

Robert Drews (1993) mendapati bahawa kekurangan tinggalan temulang di kebanyakan tapak mungkin mengisyaratkan bahawa pribumi di situ sempat melarikan diri daripada bandar mereka sebelum ianya mengalami kemusnahan total. Dalam erti kata lain, mereka mungkin telah menjangka bahawa akan berlakunya kemusnahan lanjut lalu berhasil melarikan diri sebelum mereka sendiri ditimpa bahaya.

Keadaan persekitaran yang terjejas boleh membawa kepada keterjejasan ekonomi dan seterusnya pergolakan politik. Melarikan diri mungkin adalah jalan penyelesaian terbaik lebih-lebih lagi jika terdapat sebarang pihak luar yang mengancam mahu menyerang tamadun yang sedang mengalami keruntuhan itu. Sama ada mereka (pernah memasang) keinginan untuk pulang ke kampung halaman mereka itu (setelah berlalu suatu tempoh masa) ataupun tidak, ia masih lagi diperdebatkan.

Sebab-sebab khusus lagi tepat di sebalik keruntuhan Zaman Gangsa Aegean mungkin mustahil untuk diketahui. Terlalu banyak faktor yang terjalin antara satu sama lain yang kesemuanya boleh memberikan begitu banyak impak negatif terhadap pusat perdagangan antarabangsa Mediterranean yang mengamalkan sistem berpusat itu.

CAHAYA DI PENGHUJUNG TEROWONG

Bagaimanapun, kejatuhan tamadun Mycenaean mungkin mempunyai cahaya di penghujung terowong. Peminjaman secara pesat mereka lakukan daripada hasil seni, struktur kompleks agam dan bahasa daripada Minos mengisyaratkan bahawa asimilasi berlaku dua arah di mana Mycenaean tidak membiarkan Minos dari terus pupus. Oleh kerana itu, sekiranya skrip Linear A Minos berjaya ditafsirkan sepertimana apa yang terpahat pada Linear B Mycenaean, maka rekod mengenai pengakhiran Zaman Gangsa Aegean boleh ditemukan.

Memandangkan pengakhiran tamadun Mycenaean telah membawa kepada berlangsungnya Zaman Gelap Yunani, maka sebarang maklumat mengenai beberapa abad terakhir Zaman Gangsa Mycenaean yang terselamat akan berupaya memberikan kefahaman yang lebih lengkap tentang faktor kejatuhannya. Zaman gelap ini hanya berakhir pada masa-masa di mana tulisan Homer iaitu Illiad dan Odyssey muncul.

TERJEMAHAN:

Riley Winters. (18 Julai 2019). The Fall of a Civilization: The Mysterious Collapse of the Mycenaean Bronze Age. Ancient Origins. https://www.ancient-origins.net/history-important-events/fall-civilization-mysterious-collapse-mycenaean-bronze-age-009367


Berapa Kekayaan Bruce Wayne Sebenarnya?

Ini bukan lah satu penulisan fakta. Penulisan ini adalah berdasarkan sebuah kajian sekumpulan pelajar jurusan ekonomi di Lehigh University yang mengira kekayaan superhero tersebut. Dengan hobi melawan penjenayah dan mempunyai teknologi terbaru, pasti memerlukan kos yang tinggi. Yalah, ingat Batmobile tu murah ke? Jadi berapa kekayaan Bruce Wayne sebenarnya?

Berapa Kos Untuk Menjadi Seorang Batman?

Kos yang diperlukan untuk menjadi Batman agak besar. Katalah dengan pelatih seni bela diri elit menelan belanja $60 sejam dan Batman akan berlatih 4 jam sehari, 6 hari seminggu, kos latihan bela diri itu sahaja mencecah $74,880.

Untuk menyewa jet peribadi untuk pulang ke Gotham City adalah semahal $20,150 atau $1,550 sejam untuk tempoh 13 jam dari Beijing ke New York. Ini dalam episod Batman Begins di mana Batman pulang dari Beijing selepas memusnahkan tempat latihan League of Shadow dan mencederakan Raas Al Ghul.

Untuk kelengkapan pula yang bermacam bagai mencecah $147,0000. Batmobile sendiri pula bernilai $214,700.

Khidmat Alfred yang berkerja sebagai Butler juga bukan lah percuma. Harga servis pasaran untuk servis seorang Butler adalah $30 sejam. Jika beliau berkerja setiap hari maka, gaji tahunan Alfred adalah sebanyak $262,800!!

Jumlah keseluruhan?

Kiraan untuk semua sekali termasuk pelbagai kos yang tak dinyatakan adalah $2.8 juta!

Itu belum dikira dengan kos membina Batcave. Ingat murah ke nak melawan penjenayah? Ini Batman tau, bukan Kick-Ass.

Berapa Pula Kekayaan Bruce Wayne?

Forbes telah melakukan kiraan fictional untuk kekayaan Bruce Wayne sebanyak $6.9 billion. Tetapi Forbes tak menyatakan metodologi perkiraan nya. Jadi kumpulan pelajar jurusan ekonomi Uinversiti Lehigh tersebut mengambil keputusan untuk membuat pengiraan sendiri berdasarkan 2 buah filem Batman iaitu Batman Begins dan The Dark Night.

Wayne Enterprise iaitu syarikat keluarga Bruce Wayne yang diasaskan oleh ayahnya menjalankan banyak jenis perniagaan seperti pembinaan, perkapalan, teknologi senjata dan juga keselamatan.

Berdasarkan perniagaan keluarga Wayne tersebut, mereka membandingkan syarikat pembinaan Wayne Enterprise dengan Turner Construction iaitu sebuah syarikat yang nyata, mereka berpendapat bahawa Wayne Construction bernilai sebanyak $39 juta!

Bagi bahagian teknologi persenjataan pula, mereka membandingkannya dengan syarikat nyata iaitu L-3 Communication yang pada thaun 2011 mendapat untung bersih sebanyak $956 juta.

Bahagian perkapalan Wayne Enterprise pula dibandingkan dengan Horizon Lines yang telah kerugian $229 juta pada tahun 2011. Bahagian keselamatan pula dibandingkan dengan Bear Sterns yang mendapat keuntungan bersih $684 juta pada tahun 2011.

Melihat kepada maklumat yang diberikan, boleh lah dikatakan pada tahun 2011, keuntungan bersih Wayne Enterprise adalah sebanyak $1.45 billion!!

Tapi berapa nilai “nett worth” Bruce Wayne sebenarnya?

Dalam babak akhir Batman Begins, Wayne Enterprise telah pergi “publlic” iaitu menjadi syarikat awam. Kalau nak dibandingkan, Wayne Enterprise mungkin sekali boleh disamakan dengan syarikat General Electric iaitu satu syarikat diasaskan di New York  yang mempunyai pelbagai perniagaan dan bahagian teknologi persenjataannya adalah salah satu bahagian yang penting.

Sahamnya di dagangkan 16 kali lebih tinggi berbanding pendapatannya. Jika Wayne Enterprise didagangkan pada nilai yang sama, maka kekayaan syarikat tersebut adalah bernilai $23.22 billion!!

Dan dalam babak tersebut, kita perasan yang Bruce Wayne mendapatkan semula milikan syarikatnya setelah sebelum ini beliau di keluarkan. Ikut kata Bruce Wayne :

Jadi kalau katalah kita mengira yang Bruce Wayne memiliki 50% saham Wayne Enterprise, maka kekayaan Bruce Wayne adalah sebanyak $11.6 billion!! Ini meletakkan beliau ke kedudukan 73 terkaya dunia nyata dan ke empat terkaya dalam dunia fiksyen jauh di depan iron man.

Kalau nak dikira dalam Ringgit Malaysia, kekayaan Bruce Wayne bernilai RM47.676 Billion!!

Apa pun, untuk orang biasa yang tanpa kuasa luar biasa untuk menjadi seorang superhero memerlukan belanja yang amat besar! Jika anda nak jadi Batman, anda perlu jadi billionman dahulu!


Kegilaan Dunia Pada Kereta Elektrik

Teknologi bahan api telah mengubahkan perspektif industri. Minyak daripada perut bumi diproses menjadi cecair penting yang menghidupkan enjin dunia. Gas asli pula mengurangkan kebergantungan global pada sumber arang batu.

Lama minyak dan gas asli menjadi kuasa dominan. Inilah bahan api yang dibµrµ semua, pernah menjadi punca pendapatan bagi John D. Rockefeller. Tetapi pengaruh bahan api semakin terjejas.

Manusia dianggarkan memiliki 1.4 bilion kereta di seluruh dunia. Semua ini merupakan penyumbang utama pada pence-maran udara. Petrol boleh menjejaskan organ dalam badan, dengan simtom contohnya hilang penglihatan, pening kepala dan sesak nafas (Moore, 2019).

Jadi industri automotif mendatangkan satu alternatif yang mungkin mengubah segalanya. Kenderaan elektrik semakin banyak menyusuri jalan raya, dengan jutaan dijual setiap tahun (Wheeler, 2020).

Untuk menggalakkan orang ramai beli kereta elektrik, sesetengah negara menetapkan cukai petrol sebagai bayaran untuk membaiki alam sekitar (Sipes & Mendelsohn, 2001).

Rakyat Canada contohnya membayar cukai CA$0.44 bagi setiap liter dipam masuk dalam kereta.

Justin Trudeau meletakkan sasaran yang 10 peratus kereta Canada menggunakan teknologi elektrik pada tahun 2025.

15 tahun kemudian, beliau mahu sifarkan kereta berpetrol (Rabson, 2020). Itulah tahun Canada mahu mengharamkan semua kenderaan berpetrol, untuk membendung impak perubahan iklim.

Bukan Canada sahaja yang menggalas misi ini. Banyak negara sudah meletakkan sasaran untuk haramkan petrol. Israel misalnya mahu mengharamkannya pada tahun 2030. Begitu juga Belanda, India, Ireland dan Slovenia. Amerika Syarikat asalnya tidak menyokong usaha ini.

Kerana setelah sekian lama terpaksa menuruti kemahuan Dunia Arab, akhirnya negara tersebut mendominasi pasaran minyak dengan teknologi fracking.

Kemenangan Joe Biden telah mengubah segalanya, dengan Green New Deal yang mahu mengurangkan kenderaan berpetrol.

Untuk membuktikan komitmen ke arah Green New Deal, pentadbiran Biden telah memesan 645,000 kereta eletrik untuk menjadi kenderaan kerajaan… sekali gus menjimatkan 1.31 bilion liter minyak (Wayland, 2021).

Tempias Teknologi Elektrik

Ramai orang masih tertanya-tanya tentang kenderaan elektrik. Rata-ratanya mereka risau jika kenderaan elektrik akan menjejaskan Malaysia. Prasangka ini memang logik.

Matawang Ringgit selama ini bernilai RM3 hingga RM3.30 bagi setiap dolar Amerika Syarikat. Apabila harga bahan api global turun secara mendadak pada tahun 2015, matawang Ringgit menjadi lemah.

Sehingga hari ini, setiap dolar hanya mendapat RM4 hingga RM4.20. Akibat kejatuhan ini, ekonomi negara berkembang sebanyak 5.1 peratus (daripada sasaran 6 peratus) dengan defisit meningkat ke paras 3.2 peratus (BBC, 2015).

Harga minyak jatuh kerana 1) pertumbuhan ekonomi China semakin perlahan dan 2) negara-negara pengeluar minyak kembali stabil.

Faktor pertama mengurangkan permintaan. Faktor kedua menambahkan bekalan dalam pasaran. Apabila minyak terlalu banyak, harga akhirnya turun (Tarver, 2019).

Tidak peliklah ramai tertanya-tanya… kerana larangan minyak petrol hanya akan menurunkan lagi harga mentah dalam pasaran.

Ini bukan suatu perspektif ekonomi yang baik, tambah pula Malaysia sekarang ini sedang bergolak secara politik hingga semua nampak baik (dan jahat). Malah Dunia Arab juga sudah menggeletar.

Negara-negara pengeluar minyak sekarang telah mengurangkan perbelanjaan kerajaan untuk mengimbangi ekonomi secara fiskal (Barbuscia, 2020).

Tetapi Dubai berdiri megah sebagai contoh ikutan buat semua. Bandar ini tidak bergantung pada minyak, hanya perdagangan dan pelancongan sebagai tulang belakang mengukuhkan sektor perkhidmatan.

Matahari yang sentiasa panas digunakan sepenuhnya untuk menghasilkan tenaga melalui proses suria (Godinho, 2021).

Teknologi komunikasi juga begitu, bermula melalui komputer hingga telefon pintar tanpa melangkaui evolusi teknologi.

Peralihan bahan api hingga elektrik masih berdepan dengan pelbagai jenis cab-aran, terutamanya tempoh masa pengecasan bateri.

Gambaran tentang kereta elektrik.

Sebuah tangki pantas diisi hingga penuh, berbeza dengan simpanan bateri elektrik yang paling cepat ialah 22 minit (Park, 2020).

Jadi perubahan ini memang memakan masa.

RUJUKAN:

Barbuscia, D. (2020, September 16). Gulf’s fiscal diet risks deeper (ditapiskan) amid oil price uncertainty. Reuters.

BBC. (2015, Januari 20). Malaysia cuts 2015 growth forecast on oil price fall.

Godinho, V. (2021, Januari 19). UAE becomes world’s first country to produce aluminum using solar power. Gulf Business.

Moore, K. (2019, Jun 10). Gasoline and Health. Healthline.

Park, K. (2020, Disember 2). Cars on Hyundai’s Electric platform can charge 80% in 18 minutes. Transport Topics.

Rabson, M. (2020, November 7). Canada not on track to hit 1st electric vehicle target by 2025. Global News.

Sipes, K., & Mendelsohn, R. (2001). The effectiveness of gasoline taxation to manage air (ditapiskan). Ecological Economics. 36 (2): 299-309.

Tarver, E. (2019, Ogos 23). Why the Price of Crude Oil Dropped in 2015. Investopedia.

Wayland, M. (2021, Januari 25). Biden plans to replace government fleet with electric vehicles. CNBC.

Wheeler, E. (2020, Jun 15). Electric vehicle to set new market share record in 2020. S&P Global.


The Case For Christ: Kisah Ateis Mencari Agama

The Case for Christ adalah filem berdasarkan kisah sebenar seorang Lee Strobel.

Anak dia hampir mati tercekik, tapi ada seorang jururawat (nurse) selamatkan anak itu. Masa isteri, Leslie Strobel ucapkan terima kasih, jururawat itu kata semunya datang dari Tuhan.

Ini adalah permulaan Leslie kembali semula kepada anutan agama masa kecilnya, iaitu katolik setelah sekian lama menjadi ateis bersama suaminya.

Suaminya, Lee yang tak senang dengan isterinya yang mula menganut Katolik, mula mencari bukti-bukti saintifik untuk menafikan ajaran Kristian.

Ada beberapa perkara yang aku nak sampaikan melalui filem ini. Pertamanya konsep dakwah.

Dakwah ini, kalau kita dengar, mesti kita akan terbayang program-program ceramah. Kita terbayang seorang berkopiah sampai ayat-ayat Quran. Kemudian, sebahagiannya ada yang suka menghukum.

Orang alergik dengan dakwah, bukannya sebab konsep dakwah itu, tapi pembawaannya.

Dalam filem ini, Leslie nak berkongsi anutannya itu bersama suaminya. Tapi suaminya pula tak boleh terima. Isu kepercayaan ini menjadikan rumahtangga mereka agak retak.

Boleh kata, Leslie nak Lee sendiri mempunyai kepercayaan. Apa yang aku suka dalam pembawaaan Leslie adalah cinta. Leslie nak bawa Lee ke dalam Kristian sebab Leslie cintakan Lee.

Leslie tak putus asa dan setiap hari berdoa walaupun kita akan sakiskan dalam filem ini, dia hampir putus asa dan takut.

Dakwah kita akan kering tanpa ada rasa cinta pada saudara seakidah. Yang biasa kita dengar bila ada orang tegur, orang itu akan cakap dia tegur sebab dia sayang.

Tapi selalunya ‘sayang’ itu adalah palsu. Aku fikir ia lebih pada tanggungjawab saja sebab nak melepaskan diri daripada dosa.

Sebenarnya tak salah pun. Tapi roh dakwah itu tak ada. Berbeza orang yang tunaikan solat sebab tanggungjawab dengan orang yang tunaikan solat sebab cinta dan tanggungjawab.

Adakah kita pernah betul-betul meminta dan berdoa kepada Tuhan supaya kawan-kawan kita tak terus bergelumang dalam dosa? Pernah ke kita minta?

Ataupun sekadar tegur, dakwah, kemudian dia terima ataupun tak, lantaklah. Asalkan lepas. Macam itu?

Masa klimaks filem inilah yang Lee jumpa pada isterinya.

Kemudian, pasal Lee pula merupakan seorang ateis tegar. Dia mahukan semuanya fakta dan boleh lihat. Lee seorang jurnalis dan jumpa dengan ramai pakar untuk mencari bukti yang boleh menjatuhkan kepercayaan isterinya.

Lee adalah gambaran seseorang yang nampak kebenaran, tapi dia tak mahu tengok kebenaran itu.

Lee diberitahu, kalau dapat cari penafian ke atas penghidupan semula Jesus, agama Kristian akan runtuh. Jadi, Lee cari bukti-bukti untuk itu.

Sampailah pada klimaks, Lee masih tak dapat nak nafikan benda itu. Dia pun tertekan.

Akhirnya, selepas kematian ayahnya, Lee sedar Tuhan tak pernah putus asa dengan-Nya untuk kembali kepada-Nya. Sebab itu pencarian Lee untuk menafikan selalu gagal.

Dalam tradisi Islam, Tuhan selalu beritahu kita bahawa pintu taubat tak pernah tertutup.

Tuhan minta kita semua kalau jumpa orang berdosa nak bertaubat, jangan menghukum orang ini. Jangan kata dia ini masuk nerakalah, banyak dosalah, terlambatlah apa semua.

Katakan kepada orang ini bahawa pintu rahmat Tuhan adalah luas. Luaskan rahmat Tuhan. Bagi harapan kepadanya.

Kemudian, filem ini juga beritahu ‘kepercayaan’ ini konsepnya bukan kena mesti kena ‘make sense’ ataupun kena ‘nampak’. Sebab nama pun kepercayaan.

Tak banyak perkara yang kita tahu tentang alam keTuhanan. Tapi kita percaya walaupun banyak benda yang tak masuk akal.

Tapi percaya pun kenalah ada dalil kewahyuan. Bukan percaya bodoh-bodoh dan dakwa bukan-bukan.

Perbincangan dalam perjalanan Lee ke dalam agama Kristian agak menarik juga walaupun tak mendalam. Sebab cerita ini drama kan, tak boleh nak terlalu ‘intelektual’.

Banyak juga informasi menarik macam perbincangan tentang agama Kristian dari sudut sejarah, arkeologi, perubatan dan psikologi.

Biasanya kalau cerita ini macam ini selalunya akan ada ‘engangement’ watak yang terlalu beragama untuk membuatkan watak yang terpesong kembali ke jalan yang benar.

Seolah macam cuma watak-watak yang kelihatan ‘beragama’ yang berkopiah, berserban, buh ayat Quran banyak-banyak sebagai satu-satunya ukuran untuk seseorang kembali.

Tapi filem ini memberikan sebaliknya. Yelah, mungkin sebab Lee seorang rasionalis dan faktualis. Jadi, ‘engangement’ dia banyak dengan ahli-ahli akademik yang sembang pun dari sudut akademik tentang topik-topik sejarah, perubatan dan lain-lain.

Kira ini satu sudut pandang yang baru apabila seseorang mencari agama melalui pendekatan empirikal, bukannya melalui ceramah-cerama dan kata-kata buat sedap hati macam biasa filem dakwah kita tengok.

Bolehlah tonton filem ini. Menarik jugak.


Aset Maritim Strategik Pertahanan Nasional

KD Tunku Abdul Rahman dan KD Tun Razak adalah aset maritim strategik yang dikendalikan oleh Tentera Laut Diraja Malaysia dibawah gugusan tugas Angkatan Kapal Selam yang berpangkalan di Pangkalan TLDM Sepanggar,Kota Kinabalu.

Dua aset pertahanan maritim strategik ini mula beroperasi sejak tahun 2009 dimana kedua duanya dibina oleh firma DCNS dan Navantia dengan menggunakan rekabentuk kapal selam berkuasa nuklear Peranchis jenis Rubis-Amethyst yang merupakan rekabentuk serba baharu yang digunakan bagi membangunkan kelas kapal selam baharu jenis Scorpene yang menggunakan sistem pendorongan diesel elektrik dimana ia sesuai untuk pasaran eksport dan pengoperasian di kawasan perairan cetek dengan kedalaman sehingga 500 meter keatas.

Menggunakan sistem pendorongan diesel elektrik, lengkap dengan sistem persenjataan bagi tujuan peperangan bawah permukaan dan aras permukaan serta mampu melaksanakan operasi penyusupan jauh di belakang garisan hadapan musuh, kedua dua kapal selam kita ini merupakan mata tombak utama armada angkatan laut kita dengan mengeksploitasi kelebihan dan pengetahuan kita keatas kawasan perairan negara yang menjadi salah satu titik panas pertindihan dengan negara negara tetangga di Laut China Selatan.

Sehingga artikel ini ditulis, KD Tunku Abdul Rahman dan KD Tun Razak berjaya dengan trampil melaksanakan latihan penembakan sistem peluru berpandu Exocet SM39 dan sistem torpedo Blackshark, selain terlibat dalam siri latihan bersama aset permukaan dalam TLDM sendiri dan dengan negara sahabat seperti Australia dan Singapura yang memperlihatkan keupaayan kapal selam kita memburu kapal perang permukaan dan mengelak dari dikesan oleh aset anti kapal selam seperti pengunaan sonobuoy dan sonar aktif oleh helikopter pemburu kapal selam.

Sistem persenjataan seperti peluru berpandu Exocet SM39 yang merupakan antara mata tombak utama KD Tunku Abdul Rahman dan KD Tun Razak mampu dilancarkan dari bawah permukaan dan pada kedalaman operasi yang mana ia ditembak dari pelancar torpedo dan kemudian meluncur keluar kepermukaan laut menuju kearah sasaran seperti peluru berpandu anti kapal dengan jangkauan jarak sehingga 70km. Peluru berpandu ini membolehkan serangan hendap keatas gugusan armada musuh dilaksanakan tanpa musuh mengetahui kedudukan sebenar platform pelancaran.

Sistem torpedo Blackshark yang merupakan torpedo kelas berat keluaran Whitehead Alenia Sistemi Subacquei buatan Itali ini mempunyai jangkauan jarak sehingga 50km dengan kelajuan sekitar 50 knots. Ia mampu menerjah kearah sasaran dalam keadaan persekitaran serakan elektronik yang tinggi dan mengaplikasikan sistem sonar pelbagai frekuensi dan sistem non doppler untuk mengenalpasti dan mengunci sasarannya.

Kedua dua sistem senjata ini telah diujinilai dan latihan penembakan telah dilaksanakan oleh kedua dua kapal selam TLDM ini yang mana kesan kemusnahan akibat hentaman kedua sistem senjata ini mampu melumpuhkan kapal perang moden dengan mudah.

Latihan demi latihan yang dilalui meletakkan Angkatan Kapal Selam pada aras kesiagaan paling tinggi dalam armada dan walaupun dengan 2 buah kapal selam, kelebihan yang dimiliki oleh Angkatan Kapal Selam adalah kerahsiaan tertinggi dan keupayaan teknologi paling terkini yang mana ketika keduanya ditauliahkan dalam TLDM merupakan aset bawah permukaan paling maju di rantau ASEAN, mendahului Indonesia yang masih lagi mengoperasikan 2 kapal selam buatan Jerman jenis Type 209 era 80an dan masih merangka untuk memperoleh aset baharu dari Korea Selatan dan Singapura yang walaupun mempunyai sejumlah 6 kapal selam da merupakan operator terbesar dalam kalangan negara ASEAN tetapi masih menggunakan kapal selam terpakai yang dibeli dari Sweeden jenis Sjoormen (Challenger class – 2 buah) dan Vastergotland (Archer class – 4 buah) dan hanya akan memperoleh kapal selam baharu pada tahun 2020.

Selain Malaysia, negara seperti Chile, Brazil dan India juga merupakan pengguna utama kapal selam jenis Scorpene yang memperlihatkan setiap satu darinya mempunyai spesifikasi yang berbeza antara satu sama lain.

Brazil sebagai contoh menggunakan asas Scorpene bagi membina kapal selam nuklear pertama negara tersebut manakala India mengambil langkah menjadikan Scorpene sebagai asas kepada pembangunan industri pembuatan kapal selam mereka secara mandiri walaupun sebelum ini mereka condong kepada teknologi dan bantuan dari Russia.

Australia juga mengambil langkah sama seperti India dengan memperoleh kapal selam jenis Scorpene yang ditingkatkan keupayaan dan mewujudkan kelas baharu iaitu Barracuda khusus untuk negara benua selatan tersebut.

Kapal selam adalah sistem senjata yang sangat digeruni oleh mana mana armada besar kerana keupayaannya untuk kekal senyap dibawah permukaan dan mengelak dari dikesan selain mampu melancarkan serangan hendap keatas aset penting seperti kapal pengangkut pesawat atau kapal pengangkut amfibia. Selain itu, kos mengatur gerak aset pemburu kapal selam juga sangat tinggi dan memakan masa justeru melambatkan pergerakan armada musuh dimana untuk mencari sebuah kapal selam berkuasa diesel elektrik, ia memerlukan koordinasi lebih dari 4 buah kapal perang penjajap beserta helikopter anti kapal selam dan pesawat rondaan maritim yang dilengkapi sistem pengesan magnetik dan ini telah terbukti bilamana angkatan laut Amerika Syarikat sendiri gagal mengesan dan memburu kapal selam Sweeden dalam satu latihan bersama walaupun pelbagai aset diaturgerak untuk mengekang ia dari melancarkan serangan.

Keupayaan ini sedikit sebanyak mampu menyebabkan musuh dan sahabat tetangga kita berfikir dua kali untuk mengatur gerak armada perang mereka dan sekaligus memberikan kita kelebihan dalam menentukan tempat dan masa untuk bertempur menjadikan ia aset cegah rintang paling trampil dalam mempertahankan kedaulatan perairan negara dari ancaman dan angkara murka musuh konvensional.

Menurut Panglima Tentera Laut, Tan Sri Ahmad Kamarulzaman Ahmad Badaruddin – TLDM menerusi pelan pemodenan 15 ke 5 akan memperlihatkan penambahan jumlah kapal selam yang dikendali Angkatan Kapal Selam bagi meningkatkan lagi kemampuan pertahanan strategik masa hadapan.

Perlu difahami umum, kapal selam mempunyai misi dan operasi yang khusus untuk mencegah pergerakan dan pencerobohan armada konvensional dalam persekitaran peperangan maritim serta bertujuan melaksanakan pemantauan dan pengumpulan maklumat risikan dalam kawasan perairan dalam masa aman manakala tugas mengekang dan memantau pergerakan kapal peronda pengawal pantai seperti yang berlaku di Beting Patinggi Ali beberapa tahun lepas memerlukan aset permukaan dan kapal peronda dan bagi memintas penceroboh rentas sempadan seperti situasi di Sabah Timur memerlukan kehadiran bot pemintas yang dikendali anggota pasukan khusus dan kapal peronda laju.

Setiap dari aset armada kita mempunyai tugasan yang tersendiri dan saling melengkapi antara satu sama lain dalam membentuk garisan pertahanan paling utuh bagi memastikan ancaman konvrnsional dapat ditangkis dan dicegah dengan trampil.

ARMA PACIS FULCRA

FJ


Taj al-Salatin: Kunci Kehebatan Aceh Darussalam

۞ إِنَّ ٱللَّهَ يَأْمُرُ بِٱلْعَدْلِ وَٱلْإِحْسَـٰنِ وَإِيتَآئِ ذِى ٱلْقُرْبَىٰ وَيَنْهَىٰ عَنِ ٱلْفَحْشَآءِ وَٱلْمُنكَرِ وَٱلْبَغْىِ ۚ يَعِظُكُمْ لَعَلَّكُمْ تَذَكَّرُونَ

“Sesungguhnya Allah menyuruh berlaku adil, dan berbuat kebaikan, serta memberi bantuan kepada kaum kerabat; dan melarang daripada melakukan perbuatan-perbuatan yang keji dan mungkar serta kezaliman. Ia mengajar kamu (dengan suruhan dan laranganNya ini), supaya kamu mengambil peringatan mematuhiNya.” [Surah An-Nahl 90]

Ayat di atas sering kedengaran apabila ia selalu dibacakan oleh khatib-khatib di mimbar Jumaat terutamanya di penghujung khutbah.

Tahukah pembaca bahawa tradisi ayat ini yang diulangsebut dalam setiap kali khutbah itu sebenarnya telah berlangsung sejak ratusan tahun lalu di kepulauan Nusantara dan serantau alam Melayu.

Ia sebenarnya diambil daripada pengamalan Kesultanan Aceh Darussalam di utara kepulauan Sumatera yang berpaksikan kepada intipati satu karya ketatanegaraan yang masyhur di alam Melayu khususnya Aceh iaitu Taj al-Salatin karangan Bukhari Al-Jauhari.

Taj al-Salatin atau dalam bahasa Melayu bererti ‘Mahkota Raja-raja’ adalah satu karya ketatanegaraan iaitu tulisan yang berkonsepkan nasihat, teguran serta bimbingan terhadap sultan dan pemerintah (mirror for Princes). Ia dikenalpasti ditulis pada tahun 1604 sewaktu era hujung pemerintahan Sultan Alauddin Riayat Shah Sayyid al-Mukammil (1588-1604). Karya ini mengandungi 24 fasal yang menyentuh pelbagai topik dan isu-isu pemerintahan, kemasyarakatan, ilmu kemanusiaan serta kumpulan fatwa dan risalah tauhid.

Kitab ini ditulis sebagai sumbangan seorang ulama (Bukhari al-Jauhari) kepada sultan dalam menjalankan pemerintahan pada ketika itu disebabkan situasi Aceh yang dilanda kemelut politik dan perebutan kuasa dalam kalangan para pembesar dan sultan. Kitab ini dijadikan panduan dan manual para sultan dalam memimpin Aceh menurut kehendak syariat Islam selepas itu untuk keluar dari krisis kepimpinan dan menuju kegemilangan.

Menurut Abdul Hadi W. M. iaitu penulis buku Tasawuf Yang Tertindas, krisis ini tercetus pada era akhir pemerintahan Sultan ‘Alauddin Riayat Shah al-Qahar (1568-1571M) yang melibatkan ahli keluarga Diraja sendiri sehingga berlakunya pembunuhan, berleluasanya fitnah dan kelemahan institusi pentadbiran. Justeru, terhasillah Taj al-Salatin ini yang impaknya terlihat pada fasa Sultan Iskandar Muda, Sultan Iskandar Thani dan Sultanah Safiatuddin yang digelar Zaman Kegemilangan Aceh.

Taj al-Salatin juga merupakan antara kitab pertama yang menyentuh permasalahan politik dan pentadbiran di alam Melayu. Dan pengaruh kitab ini terus menular apabila ia dijadikan inspirasi kepada penulisan ketatanegaraan yang lain seperti Bustan al-Salatin (Nuruddin al-Raniri), Thammarat al-Muhimmah (Raja Ali Haji) dan lain-lain.

Kitab ini menekankan pengaruh konsep adil dan ihsan dalam pemerintahan yang dilaksanakan sultan dan pembesar Melayu di Aceh, sebagaimana firman Allah di dalam ayat 90 Surah an-Nahl ini.

Dan ia bukan sekadar diulangsebut tetapi turut dipasakkan konsep tersebut melalui gelaran yang diberikan kepada Sultan dan pembesar seperti “Sultan al-‘Adil” dan “Malik al-‘Adil”. Jika pembesar dan mufti pula, gelaran “Qadi Malik al-‘Adil” digunapakai bagi menyambut baik seruan dan nasihat Taj al-Salatin dalam melestarikan sistem pemerintahan mengikut acuan syariat Islam.

Pemuka Aceh iaitu Sultan Iskandar Muda itu sendiri terkenal dengan sifat keadilannya dalam melaksanakan hukum Islam. Sebagai contoh, baginda sendiri telah menghukum anaknya sendiri iaitu Meurah Pupok dengan hukuman rejam apabila dia ditangkap melakukan zina dengan isteri seorang tentera Aceh.

Ini menunjukkan pengaruh dan implikasi yang sangat kuat terhadap penghayatan isi kandungan Taj al-Salatin yang membimbing sahsiah raja serta rakyatnya.

RUJUKAN:

Pemikiran Politik Islam di Aceh oleh Shah Rul Anuar Nordin

Impak Dakwah Kitab Taj al-Salatin kepada Masyarakat Melayu di Aceh (Dr Shah Rul Anuar Nordin & Nik Kamal Wan Mohamed, UTHM)

The Islamization of The Malay Worldview. A Study of Malay Historical Literature (Taj al-Salatin) (Nabila Yasmin, UIN Sumatera Utara Medan)

Artikel oleh Adlin Shaimi bin Baharom Mahasiswa Tahun 3, Jabatan Sejarah dan Tamadun Islam Universiti Malaya


Membongkar Mitos Di Sebalik Rasputin

Grigori Rasputin, satu tokoh kontroversi pada awal abad ke-20 di Rusia. Sehingga sekarang, ramai memberi pandangan bercampur-campur berkenaan beliau. Ada masih mengangkatnya sebagai wali dan orang suci. Sementara bagi penentang beliau termasuk Perdana Menteri Rusia ketika itu, Pyotr Stolypin menganggapnya buaya yang memanipulasi keluarga diraja untuk kepentingan dirinya sendiri. Walau apapun persepsi orang ramai terhadap Rasputin, namanya tidak dapat lari dengan skandal.

Siapa sebenarnya Rasputin ini? Dilahirkan di satu perkampungan kecil di Siberia pada tahun 1869, beliau tidak pernah mendapat sebarang pendidikan formal dan tidak tahu membaca dan menulis. Pada tahun-tahun awalnya, sesetengah penduduk kampungnya menganggap beliau ada keupayaan luar biasa sementara sebahagian lagi menyifatkan beliau seorang yang kejam. Ingin menjadi seorang rahib, Rasputin menyertai Biara Venokhoture tetapi meninggalkannya tidak lama selepas itu kerana mahu berkahwin. Pada usia 19 tahun, beliau berkahwin dengan Proskovia Fyodorina dan dikurniakan tiga cahaya mata (dua mati tidak lama selepas dilahirkan). Bagaimanapun, pada usia awal 20-an, beliau meninggalkan keluarganya dan mula mengembara ke Greece dan Timur Tengah serta pernah melakukan beberapa perjalanan ke Baitulmaqdis.

Rasputin mula mendapat tumpuan golongan bangsawan dan kerabat diraja Rusia semasa tiba di St. Petersburg pada 1903. Di sinilah, beliau menggelar dirinya wali yang mempunyai kuasa luar biasa untuk menyembuhkan penyakit dan meramal masa depan seseorang. Dan semuanya berubah pada 1906 apabila Tsar Nicholas II dan isterinya, Alexandra Feodorovna meminta pertolongan beliau untuk merawat putera baginda, Alexis. Dan bila Alexis sembuh daripada penyakit hemofilia hasil ‘rawatan’ Rasputin, Alexandra menjadi penyokong kuat beliau. Walaupun mendakwa dirinya sebagai wali, beliau juga sebenarnya kaki botol dan pantang nampak dahi licin.

Antara 1906-1916, Rasputin mencetuskan skandal dengan meniduri ramai isteri bangsawan atas alasan beliau sebenarnya menyucikan mereka daripada dosa. Beliau mendakwa dengan meniduri mereka, beliau menghapuskan semua dosa mereka dan sekaligus, mendekatkan mereka kepada ‘rahmat Tuhan’ seperti yang didakwanya. Namun, sejarawan dan penulis yang membongkar mitos beliau menganggap Rasputin sebenarnya kaki perempuan yang mempergunakan agama untuk kepentingan dirinya sendiri. Dan kerana hubungan rapatnya dengan pihak istana termasuk dengan Tsarina Alexandra, maka kelompok bangsawan yang mahukan kepentingan mereka terus terpelihara terpaksa mengorbankan isteri atau ahli keluarga mereka kepada beliau.

Dan tingkah laku menjelikkan Rasputin ini mencetuskan kemarahan ramai orang termasuk golongan gereja. Di salah satu biara, seorang biarawati menceritakan tindakan beliau mengadakan pesta seks dan mandi bersama kumpulan biarawati baru di situ. Atas sebab itu, seorang rahib yang kurang waras bernama Iliodor amat berang dengan beliau sehinggakan pada satu ketika mengumpul 120 bom untuk membunuhnya. Iliodor tidak menggunakan bom tersebut, sebaliknya memegang sebilah kapak dan mengancam memotong kemaluan Rasputin. Dalam satu lagi insiden, seorang wali kerdil bernama Mitya Yang Dirahmati (Blessed Mitya) menumbuk dan cuba menarik kemaluan beliau.

Pada tahun-tahun terakhir kehidupannya, ancaman-ancaman ini semakin banyak terutama dari golongan bangsawan. Pada tahun 1915, tatkala Rusia masih berperang dalam Perang Dunia Pertama (WWI), Tsar Nicholas II menggugurkan bapa saudaranya, Grand Duke Nicholas sebagai tindak balas kepada ancaman Nicholas kepada Rasputin untuk menggantung beliau. Dan ini bukan sesuatu yang mengejutkan kerana bila mana Tsarina Alexandra memihak kepadanya, Rasputin boleh saja memujuk Alexandra untuk melakukan apa yang dimahukannya termasuk mempengaruhi Tsar sendiri. Dikatakan untuk mengelak askar Rusia dari bertempur di barisan hadapan, beliau mengenakan 2000 rouble pada satu-satu masa. Dan beliau juga tidak segan-silu menyatakan pernah meniduri Alexandra walaupun dakwaan tersebut sukar dipercayai dan tiada bukti pada ketika itu. Namun, perkara terakhir yang meningkatkan kemarahan rakyat Rusia pada ketika itu ialah tindakan Rasputin berterusan memujuk Tsar untuk mengundurkan tentera Rusia dari barisan hadapan WWI dan membuat perjanjian damai berasingan dengan pihak musuh. Bagi salah seorang anggota konspirasi pembunuhan beliau, Putera Felix Yusupov II, motifnya bersifat peribadi iaitu membalas dendam tindakan Tsar memecat bapanya yang juga Gabenor Moscow, Putera Felix Yusupov pada tahun 1915 yang dipengaruhi Rasputin. Justeru, satu konspirasi untuk membunuh Rasputin wujud diketuai Putera Felix Yusupov, Leftenan Sergei Sukhotin, Grand Duke Dmitri Pavlovich dan Dr Stanislaus de Lazovert.

Pada 30 Disember 1916, Rasputin dijemput oleh Yusupov ke istananya di St. Petersburg atas alasan meminta bantuan beliau menghapuskan keinginan baginda dengan kaum sejenis demi menjaga kebahagiaan dengan isterinya, Puteri Irina yang dikahwini pada 1914. Bila beliau tiba di istana, baginda membawa beliau ke bilik bawah tanah untuk mengelakkan saksi pada pembunuhan yang bakal berlaku ini. Masih dalam keadaan mabuk kerana minum beberapa jam sebelumnya, beliau diberitahu Puteri Irina berada di atas dan Rasputin boleh bertemu dengan baginda sejurus Yusupov dan tiga rakannya keluar dari istana. Fakta sebenar, Puteri Irina langsung tiada di St. Petersburg kerana berada di sebuah lagi istana Yusupov di Crimea.

Mengikut versi Yusupov, mereka memberi makan manisan dan wain yang dicampur dengan sianida kepada Rasputin. Walau sebanyak mana racun yang diberi, Rasputin dilihat tidak terkesan malah terus bertanya bila beliau boleh bertemu dengan Puteri Irina. Lalu, baginda mengambil sepucuk revolver dan menembak satu das peluru tepat di dada beliau. Menyangka Rasputin sudah mati, Yusupov mengarahkan rakan-rakan konspirasinya mewujudkan jejak bahawa beliau sudah kembali ke apartmen. Ini dilakukan dengan meminta Leftenan Sergei Sukhotin memakai topi dan kot bagi menampakkan beliau masih hidup. Bila mereka kembali ke istana, Yusupov memeriksa mayat untuk mengesahkan kematian Rasputin. Tanpa disangka-sangka, beliau dilihat hidup semula dengan menyerang baginda tetapi Yusupov berjaya melepaskan diri dan segera berlari ke atas. Rasputin segera mengejarnya tetapi bila berada di halaman istana, beliau sekali lagi ditembak beberapa das oleh Vladimir Purishkevich. Setelah memastikan beliau benar-benar mati, mayatnya dibungkus dengan kain dan ahli-ahli konspirasi mencampakkan mayatnya dari Jambatan Petrovsky ke dalam Sungai Malaya Nevka.

Selepas mayatnya berjaya dijumpai, Tsarina Alexandra memerintahkan mayat Rasputin ditanam di kawasan Tsarskoye Selo. Selepas Revolusi Februari tercetus, sekumpulan pekerja menemui mayat beliau lalu membawanya ke dalam hutan berdekatan dan membakarnya di situ. Namun semasa proses pembakaran berlaku, Rasputin dilihat duduk dalam unggun api dan cuba untuk bangun. Pekerja yang melihat insiden tersebut segera melarikan diri. Penjelasan sebenar bagi insiden ini ialah mereka yang menguruskan proses pembakaran tidak berpengalaman dan proses pembakaran itu sendiri dilihat tidak sempurna. Walau apapun penjelasan yang diberi, Edvard Radzinksy dalam bukunya, The Rasputin File menyifatkan kejadian tersebut menambah lagi elemen mistik yang menyelubungi Rasputin untuk tahun-tahun mendatang selepas kematiannya.

Beberapa cerita menyatakan anggota konspirasi turut memotong bahagian kemaluannya. Ini membawa kepada dakwaan kemaluannya dimiliki pihak ketiga termasuk sebuah muzium di St. Petersburg yang mendakwa menyimpan bahagian tersebut. Bagaimanapun, dakwaan tersebut dinafikan Douglas Smith, penulis buku Rasputin: Faith, Power and The Twilight of The Romanovs di mana alat kelamin beliau masih ada pada mayatnya dan cerita kemaluan tersebut adalah palsu.

Versi Felix Yusupov II ialah versi peristiwa pembunuhan Rasputin yang diterima ramai walaupun ramai penulis dan sejarawan meragui kesahihannya. Berkenaan kisah beliau diracun sianida kerana memakan manisan dan wain, ini dipertikaikan ramai kerana beliau enggan mengambil makanan manis seperti kek atas alasan ia boleh menjejaskan kuasa luar biasanya. Dan ini disokong dengan tiga laporan bedah siasat oleh Profesor Kossorotov pada tahun 1916, semakan semula oleh Vladimir Zharov pada tahun 1993 dan Profesor Derrick Pounder pada tahun 2004/2005 yang tidak menjumpai sebarang kesan racun dalam mayatnya. Laporan forensik tidak dapat menentukan sama ada Rasputin mati lemas atau tidak atau jenis kaliber peluru dan pistol digunakan untuk membunuhnya. Namun laporan forensik mengesahkan bahawa beliau dipukul secara sistematik dan diserang dengan senjata tajam.

Satu lagi kisah timbul daripada peristiwa pembunuhan ini ialah khabar angin pembabitan ejen-ejen Perkhidmatan Perisikan Rahsia (SIS/MI-6). Menurut teori ini, kerajaan Britain khuatir tindakan Rasputin berterusan memujuk Tsar mengundurkan semua tenteranya dari Barisan Timur dan berdamai dengan Jerman, sekaligus membantu Jerman memindahkan lebih ramai askar ke Barisan Barat untuk menghadapi ancaman Britain dan Perancis. Dengan pembunuhan Rasputin, Rusia akan terus berperang dan Jerman terpaksa meneruskan perang di Barisan Timur. Ahli-ahli teori ini turut menyatakan Oswald Rayner dan Sir Samuel Hoare sebagai antara ahli konspirasi bersama Yusupov membunuh beliau. Antara bukti kukuh yang digunakan ahli-ahli untuk menyokong teori ini ialah surat-surat beberapa pegawai perisikan Britain seperti Stephen Alley dan Rayner kepada keluarga mereka tentang pembabitan kerajaan British dalam pembunuhan Rasputin. Mereka turut berhujah pistol revolver yang digunakan untuk menembak Rasputin ialah pistol buatan Britain.

Namun teori ini ditolak sekeras-kerasnya oleh ramai penulis dan sejarawan. Douglas Smith menyatakan surat-surat yang dijadikan bukti pembabitan Britain dalam pembunuhan Rasputin boleh saja jadi bukti terbaik pembabitan kuasa besar tersebut tetapi ia tidak pula mengesahkan apa jenis bantuan dan berapa jauh penglibatan mereka. Smith turut menyatakan surat-surat tersebut gagal mengesahkan pihak Britain terlibat merancang plot pembunuhan atau ada di istana Yusupov semasa beliau mati dibunuh. Smith turut menempelak bukti pistol revolver Britain yang digunakan kerana pada ketika itu, pihak berkuasa pada ketika itu dan pakar-pakar forensik pada hari ini sukar menentukan jenis kaliber peluru digunakan atau jenis pistol yang digunakan semasa pembunuhan. Bukti gambar Rasputin yang digunakan untuk menyokong bukti pistol revolver buatan Britain turut ditempelak kerana ia tidak tepat dan tidak menyakinkan langsung. Satu lagi pukulan maut kepada teori ini ialah berdasarkan semakan arkib MI-6, tidak ada satu fail sekalipun yang menyebut pembunuhan Rasputin. Jika benar perkara tersebut wujud, pastinya ia akan disebut dalam mana-mana laporan perisikan tetapi ia tidak wujud langsung.

Sumber:

1. Simkin, John. (1997). Spartacus Education. Sergei Mikhailov Sukhotin. http://spartacus-educational.com/RUSsukhotinM.htm

2. History.com. (2009). Rasputin is murdered. http://www.history.com/this-day-in-history/rasputin-is-murdered

3. Harris, Carolyn. (2016). Smithsonian.com. The Murder of Rasputin. http://www.smithsonianmag.com/history/murder-rasputin-100-years-later-180961572/

4. Bloomfield, Adrian. (2007). The Telegraph. Britain killed Rasputin, claims Russia film. http://www.telegraph.co.uk/news/worldnews/1555030/Britain-killed-Rasputin-claims-Russian-film.html

5. Osborn, Andrew. (2011). The Telegraph. Grigory Rasputin: the ‘Mad Monk’ who was hard to kill. http://www.telegraph.co.uk/news/worldnews/europe/russia/8433003/Grigory-Rasputin-the-Mad-Monk-who-was-hard-to-kill.html

6. BBC News. (2016). How was Russian mystic Rasputin murdered. http://www.bbc.co.uk/news/world-europe-38469903

7. Welch, Frances. (2014). Daily Mail. The sexual obsession that drove Rasputin to his death: Countless myths have been woven about him. But a dazzling book, using private diaries, reveals new details of the self-styled ‘Christ in miniature’. http://www.dailymail.co.uk/news/article-2553577/The-sexual-obsession-drove-Rasputin-death-Countless-myths-woven-But-dazzling-book-using-private-diaries-reveals-new-details-self-styled-Christ-miniature.html